Jesus Larrañaga zenak kooperatibismoaz idatzitako liburua kaleratuko dute laster

Azaroaren 10ean aurkeztuko dute, "Dilema Del Cooperativismo en la era de la globalizacion" liburua, Jesus Larrañaga, Arrasateko kooperatibismoaren sortzaileetariko batek idatzitako liburua. Maiatzean hil zen Larrañaga.

Euskal kooperatibismoaren bilakaera ezagutzeko ezinbestekoa liburua dela diote. Aurkezpena azaroaren 10ean egingo da Arrasaten, MCCren ekitaldi aretoan. Aurkezpen ekitaldian izango dira: Patxi Ormazabal, Euskadiko Lan Elkartuko kooperatiben federazioaren lehendakaria, Jose Maria Ormaetxea, Arrasateko kooperatiben beste fundatzaile bat eta Joseba Azkarraga, Jaurlaritzako justizia eta enplegu sialburua.


'Goenkale': Bogari boikota egingo die arraldetarrek!

Artesako kaltetuen elkarteak Aliziaren salaketarekin bat egiteko asmoa du.

Paulak garai zailak bizi ditu. Ernestok traizioa egin diola jakingo du emakumeak. German hilzorian zegoela, Paulak larrialdietara deitu bazuen ere, ez laguntzea erabaki zuen. Germanek datu hori jakinaraziko dio aitari. Abelek mendekua nahi du.

Malenek ez dauka mendeku goserik. Are gehiago, Itxasoren bizitza hondatuko luketen argazkiak ez publikatzea lortuko du. Malenen Itxasorekin pakea sinatzeko pauso handi bat eman du. Itxasok ordea, ez dauka Ibirekin adiskidetzeko inolako asmorik. Neskatoa beraiekin jolasean dabilela jakingo du Itxasok eta mehatxu egingo dio.

Leo eta Alizia ere bakea sinatzetik urrun daude. Arraldetarrek Bogari boikota egin nahi diote. Leo eraso guztietatik babesten saiatuko da. Leok egoera oso txarrean utzi du Aliziaren eta Kandidoren familia. Bogaren galerak etxeko ekonomian eragina izango du Kandidok lanpostu xume bat lortuko badu ere.

German geroz eta gusturago sentitzen da Inesen alboan. Erizaina bestalde, gaixoa mimatzen saiatzen da.


Buruntzaldea Torneoko 24 partidu gaur, Kiroldegian

Hernaniko pelotariak Buruntzaldeko txapelketan murgilduta dira eta gaur hogeita lau partidu jokatuko dira kiroldegian. 10:00etan: infantilak, Blanco-G.Arizmendi/ Macicior-Insausti; jubeniletan, Brandes-Rodriguez/Intza; eta seniorretan, Etxenike-Lizeaga/ Usurbil. 15:00etan, benjaminetako 10 partidu, eskuz anaka.17:00etan, alebinetako 10 partidu, eskuz banaka. Eta 19:00etan, seniorretan, Oiaga-Aizpitarte/Usurbil.


Ander Torriko: “Aurrerapauso bat eman nahi izan dut nire kirol ibilbidean”

Ander Torrikok (Zumaia, 1997) bi urterako kontratua sinatu du Iruñeko Anaitasuna eskubaloi taldearekin. Fitxaketaz eta koronabirusaren ondoriez aritu da zumaiarra.

Iruñeko Anaitasuna klubarekin jokatuko duzu datorren denboraldian. Fitxaketa egon egongo zela aspaldi entzun genuen, baina berrestea kosta da.

Bai, birusaren kontu honekin zalantza asko zeuden. Anaitasunak gauzak ondo egin nahi izan ditu, eta lehenbizi etxeko jendea lotu du. Horren ondoren iragarri dituzte fitxaketa berriak.

Anaitasunarekin sinatu aurretik Santanderren aritu zara, Sinfin taldean. Zergatik aldaketa hau?

Koronabirusagatik liga amaitutzat eman zen, eta dena airean geratu zen. Kontratua bukatu egiten zitzaidan maiatzean, baina berritzeko eskaintza jaso nuen. Nire errendimenduarekin eta taldeari egindako ekarpenarekin gustura zeudela zioten. Anaitasunak iaztik nigatik interesa erakutsi zuen, eta eskaintza bat egin zidan. Aurten ere berriro deitu zidaten, eta talde batek halako interesa erakusten duenean, badago zerbait. Azkenean, buruari buelta asko eman ondoren, erabaki dut Iruñera gerturatzea.

Ez da izan, behintzat, Santanderren giro txarra zegoelako.

Ez, ez. Han oso gustura egon naiz; ikasten ere han nengoen. Horregatik kostatu zait hainbeste erabaki hau hartzea. Bai ikasketak, bai taldean nuen rola [taldeko goleatzaile nagusia izan da], bai entrenatzailearekin nuen harremana, bai taldean zegoen giro ona... Dena ondo zihoan.

Dena aldekoa bazen, zergatik aldaketa?

Kirol aldetik begiratuta hartu dut erabakia. Azken finean, Sinfin taldea orain bi urte igo zen zilarrezko mailatik, eta Asobal ligan debuta egitearekin batera heldu nintzen ni Santanderrera. Lehenengo urtea positiboa izan zen: lehen buelta oso ona egin genuen. Bigarren urte hau gogorragoa izan da. Asobal liga oso parekatua dago, baina Sinfin taldea ez da inoiz Europako postuen lehian izango, edo, behintzat, Errege Kopa jokatzeko aukera ematen duten lehen zortzi postuetarako borrokan. Anaitasuna, berriz, orain bi urte Europan lehiatzen ari zen. Nire kirol ibilbidean aurrerapausoa eman nahi dut, eta hori izan da arrazoi nagusia Anaitasunarekin fitxatzeko.

Helburua, beraz, Asobal ligan goiko postuetarako borrokan sartzea izango litzateke.

Hori da nire helburu pertsonala, eta uste dut taldearena ere baietz. Anaitasuna talde historikoa da, ezaguna. Azken bi urteak ez dira oso onak izan emaitza aldetik hau bezalako talde batentzako, baina asmoa berriro pauso hori ematea da. Sinfinekin alderatuta, aurrekontuak ezin dira parekatu. Anaitasunak urtero asko aldatzen ditu jokalariak, horretarako baliabideak dituelako. Aurten aldaketa asko izango dira; dagoeneko hiru iragarri dituzte, eta oraindik beste pare bat geratzen dira.

Gaztea zara, goleatzailea. Zer eskaini diezaiokezu Anaitasuna bati?

Entrenatzailea ere berria da, Quique Dominguez, eta esan duenez, baloratu ditu dudan erraztasuna, atera hurreratzerakoan dudan bertikaltasuna, eta dudan abiadura. Uste dut horiek direla nik taldeari eskaintzea ditudan gauzak.

Nolako taldea osatuko duzuela uste duzu?

Nire aurretik aurkeztu dutena Juan del Arco da, Espainiako selekzioan aritutakoa. Izen handiko jokalaria da, eta nik uste asko emango diola taldeari. Hegaleko guztiek berritu dituzte kontratuak. Nirekin selekzioan aritu zen Antonio Bazan oso ondo aritzen da defentsan, eta gaztea da, ni baino urtebete zaharragoa. Taldea mantendu da. Espero fitxaketek emaitza ona ematea, eta ea talde lehiakorra lortzen dugun. Talde asko plantilla osatu gabe geratuko dira. Birusagatik aurrekontuak jaitsi egin dira orokorrean, eta talde asko kili-kolo geratuko dira.

Espainiako eskubaloiak krisialdia izan du azken urteetan. Orain, koronabirusarekin agian egoerak okerrera egingo du?

Ekonomikoki argi dago igarriko dugula. Eskubaloia dezente jaitsi da azken urteotan, eta pixkanaka, progresiboki, ari zen berriro indarra hartzen, baina birusaren ondorioz atzerapauso bat izango dugula uste dut. Ea taldeak pixkanaka errekuperatzen joaten diren. Babesleen laguntza beharko dugu horretarako.

INEFeko ikasketak ari zara egiten. Santandertik Iruñera joateak eragingo dizu?

Espero dut bi urte hauetan amaituko ditudala ikasketak. Hori da nire helburua, eta ikasketekin Santanderren jarraitzeko asmoa daukat. Irakaslearekin hitz egingo dut nire egoera zein den azaltzeko, eta uste dut distantziara, modu telematikoan jarraitzeko arazorik ez dudala edukiko. Azterketak egitera bakarrik joan beharko nuke Santanderrera. Iruñean badago unibertsitatea, baina justu nik egiten dudan karrera ez dute eskaintzen.

Koronabirusagatik liga eten egin zen. Gogorra izango zen.

Martxoaren 13a edo 14a zen, eta Errege Kopako norgehiagoka ikusten egon ginen Madrilen. Hurrengo partida Valentzian genuen, Saguntoren aurka. Asteartean egin genuen azken entrenamendua, eta egun bat geroago, asteazkenean, presidenteak esan zigun komunikazio baten bidez klubaren egoitzan bilduko ginela birusaren inguruan hartutako erabakiak jakinarazteko. Hasiera batean esaten zen ateak itxita jokatuko genuela partida, baina egoera ikusita, esan ziguten etxean gelditu behar genuela berriz abisatu arte. Hilabete pasatxoz Santanderren egon nintzen. Presidenteak nahi zuen jokalari denak etxean egotea, lasai. Gero, esan zuten lehen etxebizitzara mugitzea zegoela, eta orduan klubari baimena eskatu nion, eta Zumaiara itzuli nintzen. Hemen egon naiz azken bizpahiru hilabeteotan.

Ez zen erraza izango egoera horretan forma fisikoa mantentzea.

Ariketa fisikoak etxean egin behar izan ditugu. Diziplinaduna bazara, errutina batzuk jarraitzen dituzu etxean, eta hauek ondo eramanda, pisuan mantendu zaitezke. Talde askok aurretik hasiko dituzte denboraldi-aurreak. Bestela, martxoaren erdialdetik abuztura arte geldirik zaude. Orain, arinaldiko fase hauetan, gimnasiora joateko aukera duzu. Ez da gauza bera, baina errealitatetik hurbilago zaude. Uztailaren 21ean hasiko ditugu entrenamenduak.

Sinfinek nola bukatu zuen denboraldia?

Jaitsierarik ez zen egon, baina liga amaitu zenean Cangas eta Huesca ziren azken sailkatuak, eta hurrengoa gu ginen. 13 puntu genituen, eta jaitsieratik bi puntura geunden. Gero, erabaki zuten ez zela jaitsierarik izango. Beheko mailatik bi talde igo ziren, eta denboraldi berrian 18 taldez osatuko da Asobal liga.

Benidormen jokatu duzu, Santanderko Sinfinen eta orain Anaitasunan. Egonkortzeko gogorik ez al duzu?

Ni Santanderren gustura geratuko nintzatekeen, baina esan dizudan bezala, helburu handirik gabeko taldea zen. Ea hemendik urte batzuetara badituen, hitz txarrik ezin dut esan eta harengatik. Orain Anaitasunara noa, eta ea nola moldatzen naizen taldean. Iruñean egonkortzeko gogoa badut.


Hike, Axkoittixen, gaixorik?

Xabier Eizagirre Landak abenduko Maxixatzen aldizkarirako egindako iritzi artikulua: 'Hike, Axkoittixen, gaixorik? '.

Hikaren bilakaera Azkoitian

Hike eiñ, hike hitzeiñ… Halaxe esan izan zaio hika egiteari Azkoitian. Hiketa ohikoa izan da Azkoitian gure aurrekoentzat: neska-mutilek, anai-arrebek, gurasoek seme-alabei eta abar hika egin izan dute aurreko mende amaiera aldera arte. Gaur, berriz, hika mutilek egiten dute, batik bat; neskek lehen baino askoz ere gutxiago, eta, gazteenek, ezer gutxi. Hikaren ezagutzak atzera egin du. Mutilen arteko hika (toka) ari da nagusitzen, eta hura ez da, askotan, ondo erabiltzen; hiperhitanoa edo gehiegika (hika-marka okerrak aditzetan erabiliz) egiten da: "Esan diat gaur ez naukela jungo", adibidez. Azkenaldian, gainera, neska gazteek muzin egin diote hikari, mutilen kontua omen da hori, eta mutilek toka egiten badiete ere, bost axola.

Hika aberasgarri

Euskara bat bada ere, asko dira hizkerak, hizketa-testuinguruak eta erregistroak; batzuk formalak, besteak lagunartekoak. Gure albo-hizkuntzetan aberasgarri dela esaten da erregistroak izatea eta haiek ondo erabiltzea —esate baterako, gaztelaniaz, usted eta tú erabiltzea—. Erdal hizkuntza horietan lagunartekoa ari da nagusitzen; gurean, lagunartekoa ari gara galtzen. Euskal Herrian, aldi eta alde guztietan, aspalditik izan dugu erregistro-aberastasuna eta, jakina, hika egiteko joera. Gaur egun, gazte-hizkera "sortu" egin behar dela esaten den garaiotan, Azkoitia batean, aparteko baliabide natural eta aberatsa da hika hitz egitea, eta, batez ere, gazteen artean egitea. Hura ondo ikastea eta erabiltzea da ditxa, toka zein noka.

Hika egin, erakutsi eta ikasi

Eteten ari da hikaren transmisioa. Etxeetan gurasoek, oro har, ez diete lehen bezala hika egiten seme-alabei; oso gutxi alabei. Joan ziren, eta badoaz, hika ondo egiten zuten hiztunak: toka mutilari eta noka neskari, behar bezala egiten zioten azkoitiarrek. Ikastolek eta eskolek euskara batu formala (zuka) ezarri dute heziketa-hizkuntzatzat, eta ez diete hikari lekurik txikiena ere egin. Horrela, zukari eman zaio prestigioa, eta hika kanpora laga, eskolatik kanpora. Badu, nire iritzian, eskolak zereginik hika irakasten eta erabilera sustatzen. Hala egingo balitz, beste kuku batek joko liguke, bestelako prestigioa hartuko bailuke hikak gazteen artean.

Genero-bazterkeria

Lehendik hona, areagotu egin da hikaren erabileran genero-bereizkeria, nesken kalterako areagotu ere. Pixkanaka, urrutiratuz doaz neskak hikaren mundutik: haiei gutxiago egiten zaie mutilei baino; neskek, ondorioz, ikasteko aukera gutxiago izan dute, gutxiago hitz egin dute. Hori nahikoa ez dela, mutilek arduragabe jokatzen dute neskei toka egiten dietenean. Desoreka horri aurre egiteko, nahitaezkoa da neskak beraiek gaiaren garrantziaz jabetzea eta hikari —bereziki, nokari— heltzea.

Azkoitixen Azkoittikue

1994. urte aldera Euskaltzaindiak hitanoa batu zuenetik, hika batua da han-hemen azaldu dena. Hika-adizkera batuak ikusten ditugu idatzita, aditzen ditugu telebistan edo filmetan; esaterako, honelakoak: "Iñaki-eta ikusi ditinat/ditiat"; "Beñatek ni ikusi nain/naik"… Berez, hikako a-dizkera horiek literaturarako, fikziorako edo Euskal Herri osora zuzenduta dagoen jardunerako lirateke egokienak. Azkoitian, hala ere, funtzionalagoak direlakoan, bertako hikako adizkiak landu beharko lirateke, goiko aditz horien lekuan, beste hauek erabilita: "Iñaki-ta kusi ditxiñet/ditxiat"; "Beñatek ni ikusi natxin/natxik"…

Gure esku dago

Horrenbestez, denen bultzadaren beharra du hikak aurrera egingo badu. Hauxe jakin behar lukete batzuek eta besteek: gazteek, hika ondo egiteko, ikasi, landu eta erabili egin behar dela; mutilek, neskei noka egin behar zaiela; neskek, haiena dela noka ikusarazteko eta errespetarazteko ardura nagusia; gurasoek, seme-alabei toka zein noka egin behar zaiela, sexu-bereizkeriarik gabe; irakasleek, eskoletan hikak bere lekua behar duela… Alegia, azken batean, Azkoitian gure esku dagoela hika indarberritzea, hura gaixotasunetik atera eta osasuntsu ikusi nahi badugu. Hitzein, ba, hike, bildurripe!


Portok ukatu egin du alaba hil zuenik, baina kontraesanak agertu ditu

Ciudad Linealeko pederasta ikertu zuten Poliziek baztertu egin dute Asuntarekin loturarik izatea

Rosario Porto, Asunta Basterra alaba bere senar ohiarekin batera (Alfonso Basterra) hiltzea leporatzen diotena, lehendabizikoa izan da deklaratzen, ostegun honetan, haien aurkako epaiketan. Epaiketa horretan argitu nahi da adopzioan hartutako alaba 2013ko irailean hil zuten ala ez, bien artean prestatutako "plan" baten bitartez, fiskaltzak eta akusazio popularrak uste duten bezala.

Auzia 2013ko irailaren 23an, Teo herriko (Coruña) baso-pista batean, Asuntaren hilotza aurkitu zutenean zabaldu zen. Asuntak txinatar jatorria zeukan, eta haren gurasoek urtebete ez zuela adoptatu zuten.

Alaba hiltzea ukatu du

"Ez nuen nire alaba hil, ez, ez nuen nire alaba hil". Irmo agertu da Rosario Porto bere abokatu Jose Luis Gutierrez Arangurenek zuzenean galdetu dionean adingabearen heriotzaren erantzulea izan bazen. Portok zortzi orduz deklaratu du epaimahaiaren aurrean, eta nahiz eta kontraesanetan erori den, egun horien gainean dituen "hutsuneei" egotzi die, eta alabak lasaigarria jaso zuen unean Alfonso Basterrarekin zegoela azaldu du.

Osasun arazoak

Bere osasun egoerari dagokionez, Rosario Portok adierazi du 2013ko urtearen erdialdean "oso jota" zegoela, ospitalean ingresatuta egon ostean. Depresioarekin egon zen senarrarengandik banatzeagatik, eta "bizipen oso gogorren eraginpean", besteak beste, bere gurasoen heriotza.

Hori dela eta, 2013ko uztailean Orfidal botika hartu zuen, "pilula solteren bat", hain zuzen ere, "lo hartu ahal izateko". Adierazi duenez, Alfonso Basterra zen Orfidala lortzen ziona, baina hil bukaeratik mediku batek pautatu zizkiola, uste baitu umearen aitak medikuarekin hitz egin zuela "errezeta bat" eman ziezaion.

Dena dela, baztertu egin du botika hori inoiz alabari eman izana, eta nahiz eta Basterrak egin ahal izan zuela uste izan, zalantzan jarri du hori horrela gertatu izana.

Alaba hiltzeko ustezko ahalegina

Rosario Portok uztailaren lautik bostera bitarteko gauean ustez bizitako jazoera kontatu du epaimahaiaren aurrean. Itxura denez, egun hartan, etxeko giltzak atean ahaztuta utzi ondoren, ezezagun bat bere etxebizitzan sartu zen. Horrela, ziurtatu duenez, alabaren garrasiek esnatu zuten (arrotza hura erasotzen omen zegoen). Horren aurrean, erasotzaileari aurre egin zion hark ihesi egin arte.

Alaba bizirik ikusi zuen azken aldia

Portok ziurtatu du alaba ikusi zuen azken aldian hura Santiagoko euren etxebizitzaren aldamenean zegoela, Teo herrian dagoen Montoutoko etxetik eraman eta gero.

Bere bertsioaren arabera, ama-alabak larunbat arratsaldean Teoko etxera arte joan ziren udako arropa hartzeko xedearekin, asteburua Vilanova de Arousan igaro behar baitzuten. Baina behin han egonda, adingabeak Santiagoko pisura itzultzeko eskatu zion, etxekolanak bukatzeko.

Aurretiaz, Portok esan du Asunta hil zeneko egunera arte aspalditik zegoela Teoko etxera joan gabe (akusazioak krimena han gertatu zela uste du). Aitzitik, Fiskaltzak aurkeztu dituen dokumentuetan azaltzen denez, Asunta hil baino lau egun lehenago etxe hartako alarma deskonektatu zuen norbaitek. Akusatuak ukatu egin du bera izan zenik, eta adierazi du Alfondo Basterrak eta bizilagun batek besterik ez zituztela etxe hartako giltzak.

Bestalde, nahiz eta salaketa jarri zuen egunean ez zuen esan egun horretan umearekin Teora joan zenik, Portok defendatu egin du hori ez dela bertsio aldaketa bat, baizik eta "hutsuneak" dituela egun hartan eta hurrengoetan gertatutakoei buruz.

Ciudad Linealeko pederasta ikertu zuten Poliziek baztertu egin dute Asuntarekin loturarik izatea

Ciudad Linealeko (Madril) ustezko pederasta, Antonio Ortiz, atxilotu zuten poliziek erabat baztertzen dute Ortizen eta Asunta Basterraren artean inolako loturarik egon daitekeenik. Europa Pressi egin dizkioten adierazpenetan Rosario Portoren abokatuak defendatutako iritzia gezur baldartzat jo dute.


Aiaraldeko Kirol Urtekaria, konfinamenduan euskaraz irakurtzen jarraitzeko herritarren eskura doan

Aiaraldea Komunikabideak eskualdeko kiosko guztietan utziko ditu Kirol Urtekariaren zenbait ale. Ostiraletik igandera egongo dira eskura. Larrialdi eta krisialdi egoerari aurre egiteko erabaki du hedabideak doan uztea, eskualdeko zenbait puntutan hartzeko.

Urte amaieran plazaratu zuen Kirol Urtekaria Aiaraldea komunikabideak. 200 orriko argitalpenak eskualdeko kirol jarduerak ditu ardatz, eta 150 talde baino gehiagoren argazkiak barne hartzen ditu. Horrez gain, erreportaje, elkarrizketa eta artikulu ugariz osatuta dago, kirolaren hainbat alorrei buruzkoak: teknologia, kirol aisia, nutrizioa, osasuna, aiaraldearren espedizio eta abenturak...

Segurtasun eta osasun neurriak hartuko dira banaketarako, Izar Mendiguren Cosgaya zuzendariak azaldu duenez: "Aleak kutxetan sartuta daude, eta kaxa bakoitza desinfektatzeko lana hartuko dugu, eskularru eta maskarak soinean, eskualdeko herri guztietara bideratzeko".

Ekimenaren bidez, herritarrek euskaraz irakurtzen jarraitzea nahi dute: "Komunikabide gisa gure ardura eta egitekoa da herritarrak informatzea, eta etxean geratzeko ahalik eta komunikazio baliabide gehien eskura jartzea".

Horregatik ekin zioten "Etxean goxo" dinamikari. "Aurki, egitasmo berriak aurkeztuko ditugu", aurreratu du Ekintzen Faktoriako kideak.

Non jaso ahalko dira urtekariak?

Larrialdi eta krisialdi egoeraren jabe, doan utziko dituzte eskualdeko 13 tokitan kirol urtekariaren lehen edizioko aleak.

"Kontuan hartu, larrialdi egoeragatik ordutegiak murriztu dituztela gehienek, eta goizez soilik ari direla lanean", erantsi dute komunikabideko kideek. Ondorengoak izango dira banaketa puntuak:

Iza okindegia (Laudio)

Otarte okindegia (Areta eta Laudio)

Zuhaitza liburu denda (Laudio)

Maestro Elorza kioskoa (Laudio)

Lamuza kioskoa (Laudio)

Ugarteko kioskoa (Laudio)

Arin denda (Laudio)

Asun kioskoa (Amurrio)

Otarte okindegia (Amurrio)

Mahor liburudenda (Urduña)

Ekilore denda (Arrankudiaga)

Ezpelabarri denda (Orozko)

Malato supermerkatua (Aiara)


"Argentinan entzuten ari dira, hemen ez bezala"

Pedro Martinez Ocio eta beste lau langile hil zituen tiroz Poliziak Gasteizen, 1976ko martxoaren 3an. Pedroren anaia da Jose Luis Martinez Ocio. Herenegun bideo konferentzia bidez deklaratu zuen Maria Servini epailearen aurrean.


Zine karteldegia: 'Abominable' eta 'Knives Out'

Animaziozko filma da Abominable, haurrentzat aproposa, eta ostiralean, larunbatean eta igandean emango dute. Knives Out (Puñales por la espalda, gaztelaniazko bertsioan), berriz, egunero emango dute astelehenera arte.

Aste honetan Modelo aretoko zine karteldegian bi film daude ikusgai: haurrentzako Abominable animaziozko pelikula, eta Knives Out. Rian Johnson zuzendariak Agatha Christie idazlea omendu nahi izan du filmarekin. Daniel Craig da aktore nagusia, baina hainbat izen ezagun bildu dute lanean: Chris Evans, Ana de Armas eta Don Johnson, besteak beste.

Abominable filma ostiralean eta igandean eskainiko dute, 16:30ean.

Knives Out (Puñales por la espalda), berriz, ostiralean eta larunbatean 19:30ean eta 22:00etan; igandean 19:30ean; eta astelehenean (ikuslearen eguna), 20:30ean.


Aurrera Saiazek ez du huts egin

BERRIA Txapelketako finalerdietarako sailkatu da Bidania-Goiazko taldea, Doneztebeko Erreka taldea gaindituta

Aurrera Saiazek ez du huts egin BERRIA txapelketako final-laurdenetako lehen kanporaketan, eta finalerdietarako aurkariaren zain dago jada. Iazko txapeldunordeek Doneztebeko Erreka taldearen aurka jokatutako lehian pronostikoak bete zituzten, kadeteen eta nagusien mailako partidak irabazita. Tolosako Beotibar frontoian, nagusien mailako partidak erabaki zuen kanporaketa. Uste baino erosoago irabazi zieten Artolak eta Telletxeak Ansotegiri eta Gorritiri: 22-5. Bidania-Goiazko taldeak, Zaramaga edo Markina izango du aurkari finalerdietan.

Erreka 1. Aurrera Saiaz 2

KADETEAK

Zalduendo-Medina 20

Peña-Mendia 22

GAZTEAK

Bakaikoa-Mariezkurrena 22

Labaka-Iruretagoiena 7

NAGUSIAK

Ansotegi-Gorriti 5

Artola-Telletxea 22

Kadeteek jokatu zuten eguneko partidarik estu eta politena. Ziur aski, euren mailako txapelketa osokoa ere bai. Ordubete baino gehiago iraun zuen eta bi zati izan zituen. Nafarrak 8-0 eta 13-1 aurreratu ziren. Ordura arte, Medina nagusi izan zen atzeko koadroetan eta Zalduendok aurrean asmatu zuen. Baina, orduan agertu zen Peña, Aurrera Saiazeko aurrelaria. Arriskuak hartzen hasi zen, eta hamabi tanto erreskadan eginda partida berdintzea lortu zuten gipuzkoarrek. Berdinketa asko izan ziren gero; 20-20koa azkena. Azken bi tantoak, ordea, Aurrera Saiazeko bikoteak egin zituen. Laukotean onena Peña izan zen, guztira jokoan hamabi tanto eginda.

Gazteen mailan, berriz, Erreka taldea izan zen jaun eta jabe. Bakaikoa eta Mariezkurrenak 7an utzi zituzten Labaka eta Iruretagoiena. Bikoteak sendo jokatu zuen hasieratik. Mariezkurrena nagusi izan zen atzean, eta Bakaikoak ez zuen aukerarik galdu aurrean. Oraindik kadetea da aurrelaria, baina erakustaldia eman zuen igandean, 13 tanto amaituta. Labakak eta Iruretagoienak ez zuten egunik onena izan.

Hala, dena erabakitzeko iritsi ziren hirugarren eta azken partidara. Artola eta Telletxea faborito ziren arren, lehia estua espero zen, Ansotegik eta Gorritik edozeini irabazteko moduko bikotea osatzen baitute. Azkenean, ordea, eroso gailendu ziren gipuzkoarrak. Telletxeak agindu zuen atzean. Horrek asko erraztu zuen Artolaren lana, eta hamar tanto egin zituen aurrean. Nafarrak ezinean aritu ziren. Ansotegik ez zituen baliatu izandako aukera apurrak, eta Gorritik justu amaitu zuen eskuetatik.

Zaramaga edo Markina

Aurrera Saiazek finalerdietan aurkari nor izango duen igandeko kanporaketan erabakiko da. Zaramagak (Gasteiz) eta Markinak elkarren aurka jokatuko dute Hernanin, 10:45ean. Ez dago faborito argirik eta guztia nagusien mailan erabakitzea espero da.

Azken bi final-laurdenak hurrengo asteburuan jokatuko dira, Hernanin. Larunbatean, Lemoako eta Uharteko taldeak arituko dira; igandean, berriz , Adiskide eta Zazpi Iturri.


"Ilusioz" ari dira ospatzen Gazte Eguna

Alegiako Gaztetxean hirugarren urtez ari dira egiten Gazte Eguna. Goizean Langaurre txukuntzen aritu dira, eta eguerdian bertso poteoa egin dute.

Bertsolari lanetan Imanol Irazustabarrena, Hodei eta Maialen Oiartzabal, eta Alex Goikoetxea aritu dira. "Ikusten genuen poteoaren ekitaldian hutsune bat zegoela, eta aurten pentsatu genuen bertsotan aritzea. Giro polita izaten ari da, eta ekitaldi guztiak gaztetxean izan beharrean, herriari ere bizitza pixka bat ematea da asmoa", esan du Goikoetxeak.

Langaurren 30 pertsona inguru elkartu dira garbiketa lanak egiteko, eta bazkaltzeko 40 pertsona inguru izan dira. "Badago belaunaldi bat bultzatu duena jendeak parte hartzeko, eta bazkaltzera etorritakoen kopurua igo dugu eta hori ere poztekoa da", esan du Goikoetxeak.

Gaztetxearen dinamikan urtean zehar hainbeste aritzen ez diren gazteek parte hartzeko aukera bat izatea da Gazte Egunaren helburua. "Ikusten da jende gogoz dagoela gauzak egiteko eta ilusio handiarekin hartu dugun zerbait da", azaldu du Goikoetxeak.


Naiara Diez, berriro maila gorenera

Saskibaloi jokalari altsasuarraren taldea, Gernika, Emakumezkoen Ligara igo da.

Une gozoak bizi ditu Naiara Diez saskibaloi jokalari altsasuarrak. Izan ere, bere taldea, Gernika Kesb, Emakumezkoen Ligako bigarren mailatik lehen mailara igo da. Orain taldea bulegoz bulego ate joka ibili beharko da, hurrengo denboraldian emakumezkoen saskibaloiko maila gorenean aritu ahal izateko finantzazio bila. Badirudi gauzak ongi doazela, baina dena itxita egon arte itxaron beharko da.

Naiara Diez (1987-01-29, 1,78m) jokalari altsasuarra Gernikako pilareetako bat izan da. Gernikan aritu baino lehen, altsasuarra 7 denboralditan aritu zen Emakumezkoen Ligako lehen mailan, azkeneko lau denboralditan UNB Obenasarekin. Baina krisiaren eraginez Nafarroako taldea desagertu eta gero, 2013-2014 denboraldirako Emakumezkoen Ligako 2. mailako Gernika taldean aurkitu zuen tokia altsasuarrak.

Taldeak sekulako denboraldia egin du. Liga lehen postuan bukatu zuen, igoera faserako sailkatuz. Asteburuan igoera fasea jokatu zuen, Logroñon, eta partida guztiak irabazi zituen, meritu guztiz Emakumezkoen Ligako 2. mailako titulua irabaziz eta hurrengo denboraldian lehen mailara igotzea lortuz. Meritua handiagoa da kontuan izanda Gernikak aurrekonturik baxuenetakoa duela eta taldean harrobiko jokalariak aritzen direla.

Diezek zeresan handia du taldeak egindako lan ikusgarrian, taldeko oinarrietako bat baita. Altsasuarra jokalari aparta da, hegaleko pibota. “Ametsaren bila gentozen eta lortu dugu. Hemen egoteko egindako lan eta esfortzu guztiaz gogoratzen zara eta sentsazioa berezia da, handia” nabarmendu zuen igandean Logroñon, igoera faseko azken partidan, Naiara Diezek.

www.gernikasaski.com

Gernika taldearen informazio guztia.

Gertutik

Zorionak Naiara. Zer moduz?

Oso ongi. Pozik. Oraindik lortutakoa ezin sinetsi. Denboraldi oso ona egin dugu. Igoera fasera sailkatzea albiste izugarria izan zen, eta igoera fasea irabaztea eta mailaz igotzea… amets bat lortzea. Nahiz eta denboraldi bikaina egin ez da erraza izan. Partidaz partida joan gara, lan izugarria egin dugu, entrenamendu gogorrak, gorputza zaindu, bideo pilo bat ikusi… baina lortu dugu. Gainontzeko taldekoek ere esan digute lehen mailara igotzea merezi dugula, demostratu dugulako.

Oraindik hodeietan zaudela dirudi.

Bai (kar kar)! Izan ere igandean lortu genuen igotzea eta oraindik disfrutatzen gaude. Astelehenean harrera egin ziguten Gernikako udaletxean, plaza jendez beteta zegoela. Harrigarria izan da gernikar guztien babesa. Herri txikia da Gernika, baina partidetan kiroldegia beteta egon da eta Logroñoko igoera fasean pabilioia gernikarrez beteta zegoen. Kaletik zoaz, jendeak zoriontzen zaitu eta babes izugarri hori sumatzen duzu. Ondo sentitzen zara. Izan ere, taldekide gehienak gernikarrak dira, harrobitik sortutako taldea da, eta asko nabaritzen da.

Hurrengo denboraldian, hortaz, lehenengo mailara.

Juntakoak orain finantziazioa lortzeko lanean dabiltza eta ez dago zalantzarik dena emango dutela. Ea posiblea den Gernika lehen mailan aritzea. Badirudi gauzak bide onetik doazela baina guztia ongi itxita egon arte itxarotea, ez dago besterik.

Hurrengo denboraldian Gernikan jarraituko duzu?

Nire lehen aukera hemen segitzea da, izugarri ongi tratatu nautelako eta oso gustura nagoelako. Gernikara etortzeko erabakia guztiz ona izan zen. Taldean oso ongi moldatzen gara guztiak, gehienetan euskaraz hitz egiten dugu, eta harreman ona dugu. Ez dut hitzik Gernikak eman didan guztia eskertzeko. Hemen segitzea nahiko nuke baina gero ikusiko da zer datorren.


Hazi egin nahi zuen aireportua

Testua: Jon Goikouria

Sondika betidanik ezaguna izan da urte askotan izan duen terminalagatik. Bizkaiko aireportuaren herria izan da, eta batzuentzat oraindik izango da, ziur asko. Hala ere, terminalaren toki berria ez da Sondika, Loiu baizik, 2001. urtearen amaieran terminala Sondikatik Loiura lekuz aldatu baitzuen Madrilen dagoen Aenako bulego zentralak. Erabakiak iritzi ezberdinak sortu ditu aireportuko langileen eta instalaziotik hurbil bizi diren pertsonen artean. Sondika Bizkaiko aireportuaren ataria zen. Gaur, ordea, bata bestearen alboan egon arren, ez dute ia inolako harremanik. Egun, terminal zaharrak ez du inolako funtziorik, barruan ez baitago ezer. Barruan ez dago inor. Sondikako terminala txikia izan da, eta betidanik jakin dute laster edo berandu zerbait egin beharko zela. Saiakerak egon ziren terminal zaharra bertan behera ez uzteko, eta hainbat zabalkuntza egin ziren, bai heldueren pabilioian, bai hegazkinen aparkalekuan. Baina berrikuntzok ez zuten emaitza onik izan. Sondikako terminalak izan zuen berrikuntzarik erabilgarriena pistaren zabalkuntza izan zen: duela hogei bat urte 12-30 pista edo ‘pista nagusia’ (2.600 m) eraiki zen Loiuko aldean. Pista hori da gaur egun hegaldi komertzialetarako erabiltzen dena. 10 - 28 pista zaharra, ostera, laburragoa da (2.200m) eta “Aero Link” Pilotuen Eskolako hegazkin arinek erabiltzen dute. Gainera, 12-30aren ordezko modura erabili ohi da nagusiarekin arazoren bat sortu denean. Sondikarantz ezin zen hazi aireportua, herritik metro batzuetara dagoelako, eta terminal zaharra Loiura eraman behar izan zen. Aenako Madrilgo Bulego Zentralak asmo hori zuen aspalditik. “Terminal berria inauguratu zenean hogei urte bete zituzten aurretiko lanek” dio Patricio Gutierrez, aireportuko lanen gainbegirale nagusiak. Aireportua eraberritu behar zen. Hasiera – hasieratik argi zegoen. Horregatik, Antonio Sanchez Loiuko ingeniari aeronautikoa Patriciorekin bat dator, eta baieztatzen du terminalaren lekualdatzea bidaiari eta aireontziengatik egin zela. Hots, Sondikako aireportua txikia geratzen hasi zelako, bertatik egunero pasatzen ziren bidaiariak zein aireportuak jasotzen zituen hegazkinen kopurua hartzeko. Bi adituek azaldu duten moduan, Sondikako terminalak 2 milioi lagun har zitzakeen; Loiukoak, ostera, 4 eta 6 milioien artean dabil gaur egun. Beraz, lekuz aldatzearen arrazoi garrantzitsuenetarikoa hori izan zen. Bigarren mailako arrazoiak ere badira, aireportuaren internazionalizazioa, kasurako: gero eta konpainia gehiago daudenez, aireontzien kopurua nabarmenki igo da, batez ere kostu baxuko konpainiei dagozkien hegazkinez ari bagara. Aldi berean, terminal berriak konexioak sortu ditu Frankfurt eta Londoneko aireportuekin. Esan daiteke Loiuko aireportuaren toki aldatzeak modernizazioa ere erakarri duela, Sondikan bertan zeuden instalazioekin ezin zelako inolako konexio internazionalik egin. Beraz, gaur egun ez zaio Bilboko aireportu nazionala deitzen, Bilboko aireportu internazionala baizik. Calatravaren “Paloma” Lekuz – aldaketarako aurretiko lanak 1981. urtean hasi ziren. Urte horretatik aireportua inauguratu zen arte, lursailen desjabetzapenak egin ziren, terminal berriak hainbat lursail beteko baitzituen. Desjabetze lanek hamabost urte iraun zuten. Desjabetze lanak amaitutakoan, terminal berrirako diseinua egitea beharrezkoa zen, eta Aenak eraikin berrirako lehiaketa antolatu zuen. Irabazlea Santiago Calatrava arkitekto valentziarra izan zen. “La Paloma” deitu zion terminal berriko eraikuntzari, eta funtsezko osagaiak beira, hormigoia eta batez ere kolore zuria dira. “La Paloma” eraikinarekin batera kontrol dorre berri bat diseinatu beharrean topatu zen Aena, esan bezala gero eta hegaldi gehiago zeudelako. Hortaz, Calatravak berak ere “El Halcon” diseinatu zuen. Eraikin honen goiko aldeak belatz baten itxura du. Mamuen terminala Lanek bost urte iraun zuten, eta 2001eko urrian inauguratu zen Loiuko aireportu berria. Harrez geroztik, Sondikako aireportua alboraturik geratu da. Urteetan zehar hainbat iradokizun egon dira bertan behera utzitako pabilioi erraldoiari erabileraren bat emateko, baina alferrik. Hasiera batean BBK bankua terminal zaharraren heldueren pabilioia erosteko prest agertu zen, aireportuari buruzko erakusketak antolatzeko. Beste momentu batean jatetxe bat eraikitzea proposatu zen, toki handia baitzen aparkaleku erraldoi batekin, baina azken ideia honek ere ez zuen emaitza onik eman. Azken proposamena “Air Nostrum” konpainiarena izan zen, pabilioia erosteko prest egon baitzen hangar moduan erabiltzeko. Baina azkenean ez da ezer egin, eta eraikina hutsik dago. Terminalaren leku aldaketak hainbat ondorio ekarri ditu; bai aireportutik hurbil bizi diren pertsonei, bai Aenako langileei. Ezbairik gabe, terminalaren aldaketa gehien igerri dutenak bidaiariak eta aireportutik gertu bizi diren familiak izan dira. Asua aldean, Mari Carmen Torrebiartek etxea Sondikako terminaletik bost metrora dauka, eta bere esanetan, ohituta zegoen hegazkin erraldoiek sortzen duten burrunbetara: “aldaketa ez da nabaria izan” dio andreak, “baina gehien gogaitzen gaituztenak hegazkin arinak eta helikopteroak dira”. Argi dago “Aero Link” eskolak ere bere alde txarrak utziko zituela. Eskola sortu zenetik egunero ikus daitezke helikopteroak praktikak egiten Sondika gainetik. Mari Carmen, kasu pertsonal modura, terminal berriaren urruntasunaz kexatzen da. Gainera, aireportua gaizki komunikaturik dagoela adierazten du: “autobus linea bakarra dago Bilbora, lotsagarria da”. Hala ere, Patricio Gutiérrezek eta Antonio Sanchezek ez dute horrela ikusten. Haien ustez, lehen baino hobeto komunikaturik dago terminal berria. Patriciok zera dio: “Errepideei dagokienez, Loiu eskuragarriago dago Sondika baino, hainbat autopistekin konexio ezin hobea duelako; Txorierrikoa eta A-8koarekin batez ere”. Bestalde, Sondikako aireportua txikia zen, eta zabalkuntza egiteko premia zegoen. Logikoa denez, Sondikako aldean ezin ziren lur desjabetze lanak egin. Desjabetze lanak zelai handietako toki batean egin behar zirelako, eta hortaz, Loiu zen tokirik aproposena. Hegazkinen burrunba Hegazkinek sortzen duten zarata dela eta ez dela, ez dugu ahaztu behar Asuan Derion baino zarata gutxiago entzuten dela, azken herri honetan hegazkinak eraikin altuenetatik metro gutxi batzuetara pasatzen baitira, eta nahiz eta derioztar gehienak zarata handi honetara ohituta egon, kutsadura akustikoaren gaia pil – pilean dago azken egunotan. Gainera, bigarren mailako arazo modura, hegazkinek isatsaren atzetik normalean uzten duten aire korronteek behin baino gehiagotan altxatu izan dituzte etxe bat baino gehiagoko teilak. Irtenbide modura, Aenak plataforma antzeko bat ezarri zuen 12 -30 pistan, Deriorantz ematen duen muturrean. Plataforma honek arlanpa itxura du, eta hegazkinek lurreratzeko orduan marjina minimo bat hartzera behartzen ditu. Etorkizunari begira Loiuko terminalarekiko komunikazioa hobetzearen proiektuak azaldu dira. Aurreko lerroetan aipatu bezala, gaur egun taxiak eta ordu erdiko frekuentzia duen autobus linea bakarra baitaude. Gauza da etorkizunean, aireportuak garai batean Sondikarekin zuen komunikazioaren antzekoa lortzea. Eraginkorra. Tren linea berri bati buruz hitz egiten dute Patriciok eta Antoniok, baina “denbora kontua da”. Era horretan, Loiuk Sondikak izan zuen prestigioa lortuko omen du noizbait. Sondikan egindako berrikuntzak Sondikako aireportuak jasan dituen berrikuntzak gutxi izan dira, baina aldi berean lan handia eman dute: Lehenengo berrikuntza pistaren zabalkuntza izan zen duela hogei urte. Pista berria 12 - 30 izan zen, gaur egun hegaldi komertzialak egiteko erabiltzen dena. Pista zaharra (10 - 28), ostera, bigarren maila batera igaro da. Bigarrena, terminaleko hegazkin-aparkalekuaren zabalkuntza izan zen. Eraikina, duela urte batzuk, handiagoa egin zen hegazkin gehiago sartu ahal izateko. Azken berrikuntza 2000. urtean egin zen. Berrikuntzaren helburua heldueren eraikina handitzea zen, aireportua txikia geratzen ari baitzen. Beraz, terminala ezkerreko aldetik luzatu zen. Urte baterako balio izan zuen, 2001ko urrian Loiukoa inauguratu baitzen. Laburbilduz, “hiru berrikuntzek ez zuten ezertarako balio izan, aireportuaren leku aldatzea erabakita baitzegoen” dio Patriciok. Loiuko berritze lanak Loiuko aireportuak ere berrikuntzak behar ditu, denboraren poderioz behar berriak sortzen direlako. Lehenik eta behin, parkingaren zabalkuntzaren proiektua komentatzen du Patriciok: “ageriko parkinga egitearen proiektu bat martxan da ‘Azkar’ enpresaren parean dagoen lursail batean”. Antza denez, Loiuko terminalak egun dituen 3 solairuetako 3.000 aparkalekuak urriak izaten hasi dira eta espazio gehiago behar da autoak uzteko. Martxan dagoen bigarren berrikuntza heldueren itxarongela egokitzea da. Taxien parkingeko zonaldea beirazko estalki baten bidez estaltzea erabaki du Aenak, “horrela, jendeak senideren bat itxarotean ez du hotzik pasatuko” dio aireportuko lanen gainbegiraleak. Hirugarren berrikuntza ‘Charlie’n zabalkuntza da. ‘Charlie’ak pista nagusia eta aireontzien korridorea komunikatzen dituzten pista zatiak dira. Egun bost daude, eta zabalkuntza posible baten berri eman du Aenak.


Pedro Iturbe, Antzuolako alkate ohia, Aldundiko Lurralde Garapenerako zuzendari

Gipuzkoako Foru Aldundiak Lurralde Garapenerako Zuzendaritza aurkeztu zuen atzo, martitzena, eta Pedro Iturbe izendatu du zuzendari. Lurralde garapena bultzatzeko departamentu guztiek lan egiten dute eta departamentuetatik egiten den lan hori guztia koordinatzeko eta bideratzeko helburuarekin sortu dute zeharkako zuzendaritza, adierazi dutenez. Martin Garitanok, diputatu nagusiak, bere kabineteko zeharkako zuzendaritza berriaren garrantzia nabarmendu du krisiari aurre egiteko jardunean.

Eredu aldaketa beharrezkoa da krisitik irteteko eta herritarrak daude horren erdigunean, ahaldun nagusiaren esanetan: "Krisia sistemikoa, egiturazkoa eta askotarikoa da, eta orain arteko errezetek ez dute balio. Egoera honetaraino ekarri gaituzten politikak aldatu behar dira, beste eredu bat bultzatu behar dugu, eredu partekatu bat, elkarlanean, gipuzkoarron artean, eraikiko duguna. Eredu aldaketa horren erdigunea herritarra da, pertsona, gipuzkoarra".

"Erakunde honetatik hasita, lurralde garapeneko politikek Aldundi osoa hartu behar dute bere baitan", adierazi du, eta Aldundia horretan ari dela gaineratu "legealdi hasieratik eta arloz arlo aldaketa horri begira hainbat eta hainbat erabaki hartuz".

Beste urrats bat

Ikuspegi integral horri begira emandako beste urrats bat da eman berri dutena, Aldunditik jakinarazi dutenez: Lurralde Garapenerako Zeharkako Zuzendaritza sortu berri dute.

Lurralde garapena bultzatzeko departamentu guztiek lan egiten dute eta departamentuetatik egiten den lan hori guztia koordinatzeko eta bideratzeko helburuarekin sortu dute zeharkako zuzendaritza: "Aldundi osoak norabide horretan kokatu eta egiten dugun hori indarberritzeko eta lurralde osoan eragiteko helburuarekin, tokian toki egunero egiten den garapena indartzeko".

"Alor honetan ibilbide luzea du Iturbek"

Horretarako, gainera, maila lokalean esperientzia duen zuzendaria jarri dutela azpimarratu dute foru ordezkariek: Pedro Iturbe, Antzuolako alkate izandakoa eta "alor honetan ibilbide luze duela", euren esanetan.

Lurralde garapenerako ildoaren lerroak datozen asteetan azalduko dituzte zehatzago, baina bi aspektu azpimarratu dituzte: Tokia eta Sarea: "Aberatsak dira oso gure Gipuzkoa honetan tokian toki ematen ari diren garapenerako ekimenak. Tokian toki gertatzen denaz eta sustatu nahi denaz jabetu behar dugu eta denak elkarrekin egoera hau iraultzeko oinarri sendoak jarri. Eta nola ez Sarea. Gipuzkoa berria eraikitzeko Gipuzkoak Sarean funtzionatu behar du".


Burujabetza teknologikoa aztergai Errekaleor burujabean

Burujabetza teknologikora bidean pausu asko eman izan ditugu euskaldunok. Gurean urte andana lanean daramatzagun aktibista eta eragile desberdinok gauza ikusgarri eta ederrak egin izan ditugu burujabetza teknologiakoren bidean. Behintzat hori da nire irakurketa. Irailaren 20-22 bitartean Hackmeeting izeneko jardunaldiak burutu dira Gasteizeko Errekaleorren. Jardunaldi horiek baliatuz, burujabetza teknologikoaren bidean eginiko egitasmo desberdinak batzeko proposamena egin genuen, helburuetako bat proiektu desberdinak ezagutu eta berauen saretzea zelarik. Asanblada formatua eman genion eta parte-hartzea bermatzeko dinamika osatu. Eragile desberdinetako aktibistak elkartu ginen eta nor bere burua edo bere eragilea ordezkatuz eztabaidan hasi ginen.

Burujabetza teknologikotzat zer ulertzen genuen azaltzeko ahalegina egin genuen. Jarraian, norberaren nahi eta helburuak amankomunean jarri genituelarik. Eztabaidan gai desberdinak atera ziren. Asanbladak iraun zituen bi orduetan jorratutako gai batzuk aipatzearren, software librea, pribatutasuna, burujabetza teknologikoaren gaia jendarteratzeko aukera, hodeiaren ideia eta hezkuntza goraipatuko nituzke.

Asanbladaren helburuetako bat hezkuntzaren gaia aztertzea zen. Izan ere, gutariko askok estrategikotzat jotzen dugun zutabea baita. Hezkuntzaren arloan burujabetza teknologikoa eta software librearen inguruan hausnartzeko talde oso interesgarri bat dago geurean. Ez dakit ezagutzen duzuen, baina hack.in#badakigu eta Librezale taldeetan izan genuen eztabaida baten ondorioz sortu zen. Bere izena Hezkuntzan ere librezale da. Erabat publikoa du bere eztabaida eta hala nahi duenaren parte-hartzea bermatzen da. Hau idazten dudan bitartean 208 gara talde hori osatzen dugun norbanakoak. Askotarikoak, anitzak. Ez dut uste zenbaki txarra denik taldearen mintzagaia zein den kontuan hartzen badugu. Errekaleorreko asanbladan eztabaidatzerako orduan, oso baliagarria izan zaigun taldea dela uste dut. Are gehiago, esango nuke hezkuntzan azken urteotan software pribatiboaren eta multinazional kapitalisten alde eman den ziaboga hausnartzeko eta ulertzeko oso lagungarria izan dela horrelako talde anitz, zabal eta handian eztabaidatzeko aukera izatea. Behintzat nire kasuan, hala izan da.

Asanbladan hezkuntzaren gaiak hartu zuen garrantzia kontutan hartuta, bide horretatik tiratzeko aukera aztertu ostean, etorkizun hurbilean lantzeko ondorio eta kontsentsu desberdinetara heldu ginen. Aipagarrienak hurrengo hauek iruditzen zaizkit: batetik, burujabetza teknologikoaren gaia lantzen dugun, eta hala nahi dugun, eragile eta norbanako desberdinen aterki bezala irudikatu genuen posta zerrenda bat osatzea. Behin-behineko BuruTek izena izango du. Bestetik, Durangoko Azokan antolatzen den Kabi@ gunean, berriz elkartzeko aukera planteatu genuen, ideia hau gogotsu baieztatu genuela iruditu zitzaidan. Durangon batzearen helburua, hezkuntzan burujabetza teknologikoaren aldeko irakurketa egin ahal izateko, eztabaidan sakontzea da. Hurrengo erronkak zehazteko aukerak eskainiko dizkigun balizko egitarau batekin.

Zein bide egiten dugun ikusi beharko badugu ere, itxura oso ona hartu nion Errekaleorren gertatutakoari eta asko poztu nintzen aukera eta erronka komunak aurrera ateratzeko lan-talde txiki bat osatu izanaz. Teknopolitika kontuetan zaudetenok, edo behintzat gaia jarraitzen duzuenok, jada badakizue ez dela honelako bat osatzen saiatzen garen lehen aldia. Baina egiari sor, esango dizuet nire inpresioa dela asanblada hau ez dela beste bat izan eta etorkizuna lantzeko oso baliotsua izango den esperantza osoa daukadala. Gure esku dago hemen ere eragitea, eta bidea hasteko, irailaren 21eko asanblada honek aukera oparoa eskaini digu.

Has gaitezen, mantso bada ere, elkarrekin paseatzen.


Flemingo haurrak, hondakinen murrizketekin bat eginez

Aste honetan Europako Hondakinen ekoizpena murrizteko Astea ospatzen da. Hori dela eta, Fleming ikastetxeak bi tailer desberdin antolatu ditu “Hor konpost” eta “Zero zabor hamaiketakoa”. Tailer hauek 9 eta 11urte bitarteko ikasleek eskolan landuko dituzte. Gaur bertan, 4.mailakoek lehenengo ikastaroa egin dute eta benetan interesgarria izan da. Argazkian 4.mailako ikasle batzuk konpostagailu aurrean.


Xabier Lizaso piano jolea Ikastolan izan da

Umeei musikarako zaletasuna piztea da saio didaktikoen asmoa

Aste honetan Xabier Lizaso piano jolea Orioko Herri Ikastolan izan da, ikasleen artean musikarako

zaletasuna sustatuz. Horretarako hainbat jolas egin dituzte musika klasikoko pieza

ezagunak haurrei ezagutu araziz eta haurrei musikarekin une eder eta

polita igaro araziz.

Haur

Hezkuntzako 3 urtetik hasi eta Lehen Hezkuntzako 4. mailara arteko neska-mutilekin 5 saio egin

ditu. Aurrerago 5. eta 6. mailako ikasleekin beste saio

batzuk egitera ere joango da Ikastolara.


Markos Alustiza hirugarren Santo Domingo de la Calzadan

Markos Alustiza hirugarrrena izan zen beteranoetan.

Beasaingo Bealak taldeko Markos Alustiza hirugarren izan zen igandean Santo Domingo de la Calzadako (Errioxa) maratoi erdian, beteranoen mailan.

Bealak taldeak antolatuta, igandean 14 eta 7 kilometroko herri lasterketak izango dira Beasainen, 11:00etan hasita; baita monoziklo lasterketa ere.


Gizonezko bi atxilotu dituzte Gernika-Lumon, enpresari bati iruzur egitea leporatuta

Herriko enpresari bati ibilgailu batzuen salerosketa egiterakoan wash-wash edo billete tindatuen teknikaren bitartez 11.000 euroko maula egiten saiatzea egotzi die Ertzaintzak atxilotutako bi lagunei. Enpresariak iruzur susmoa hartu zuela eta, Ertzaintza ohartarazi zuen, eta, poliziak transakzioa egiteko unean atxilotu zituen, atzo arratsaldean.

Zehaztu dutenez, atzemandako bi lagunak egun batzuk lehenago jarri ziren harremanetan enpresariagaz, zenbait ibilgailu saltzeko zituztela esanez; tartean, indusmakina bat, kamioi bi eta furgoneta bat. Salerosketa egiten ari zirenean, paper sorta bat atera, eta produktu erreaktibo bat botata paperak 50 euroko billete bihur zitezkeela ikusarazi zioten enpresariari, hura ohartu barik paperak billeteengatik ordezkatu ondoren.

Enpresariak, susmo txarra hartuta, eskaintza errefusatu zuen, eta iruzugileak alde egiten ari zirenean, poliziak gerturatu eta atxilotu egin zituzten.

35 eta 33 urte dituzte ustezko iruzurgileek. Ertzaintzak esan du datozen orduetan eroango dituztela epailearen aurrera.


Udazken Kulturala bihar hasiko da, landa eremuko gizarte zerbitzuei buruzko

hitzaldiarekin

Bihar hasi eta azaroaren 6ra bitartean era guztietako ekitaldiak izango dira Ereñotzun, Udazken Kulturalaren barruan. Bihar izango da aurreneko ekitaldia, 18:00etan. Antton Aizkorreta eta Inma Lopetegik hitz egingo dute landa eremuetako gizarte zerbitzuei buruz; kultur etxean izango da.


Bisita gidatu sorta baten aurrenekoa, domekan

Ezagutu Aramaio izenburupean egingo den irteera Amillena elkarteak eta Udalak prestatutako ikasturte honetarako egitarauaren barruan dago. Natura eta mitologia moduko gaiak ere landuko dituzte, eta haur, heldu zein nagusiengana iritsi nahi dute.

Azkenaldian batzuk badira Aramaion herriko ondarea jaso eta transmititzeko erakunde zein eragileek martxan jarritako ekimenak –Herri Curriculuma eta Antzinako Aramaio, adibidez–, eta ildo berekoa da Amillena elkarteak eta Udalak, elkarlanean, orain antolatutakoa.

Bisita gidatu sorta bat izango da; aurrenekoa, domeka honetan bertan –11:00etan frontoitik irtenda, ordubetekoa, helduentzat–: Ibarran barrena ibilaldia egin eta herriaren historiari eta ondareari buruz jardungo dute: bainuetxea, Bizente Goikoetxea, eliza, udaletxea, SastiÒa eta ekonomatua izango dituzte hizpide.

Azaroaren 18an izango da hurrengo bisita, natura interpretazioa helburu izango duena –helduentzat, hau ere–. Neguan etena egin, eta familientzako bisita mitologikoa egingo dute martxoan. Natura interpretaziorako irteera izango da berriro, apirilekoa, baina kasu honetan gazteei zuzendua. Betaurreko berdeak izena jarri dioten ekintza egingo dute maiatzean familientzat, eta helduentzako Erdi Arorako bisita izango da ekainekoa, azkena.

Askotariko adinetako herritarrei ez ezik, baina, beste bi kolektibori ere, propio, egin nahi diete eskaintza. Honela, eskolako ikasleentzako eta eguneko zentroko erabiltzaileentzako bisitak ere izango dira.

"Gure ingurua ezagutzen ez badugu, ez gara errespetatzera iritsiko", dio Libe Ramilak bisiton helburuari buruz galdetuta. Irteeretan izena emateko udaletxera deitu behar da edo aramaio.amillena@gmail.com helbidera idatzi. ; 25 pertsonako taldeak izango dira gehienez.

Amillena elkartea

Aramaioko ondare naturalaren, kulturalaren eta historikoaren berri jaso eta hura transmititzeko sortu zen Amillena elkartea duela bost urte; Libe Ramilarekin batera, Ainara Inuntziagak eta Jone Arriolabengoak dihardute ekimenean. Bisita gidatuez gain, bestelakoak ere egingo dituzte: proiekzio bat, esate baterako, eguneko zentroko erabiltzaileentzat, eta Betaurreko berdeak tailerra familientzat: "Maskara berde batzuk egingo ditugu, haiekin begiratzeko gero errealitateari, kontsumo ohiturei; eta horiek aldatzeko moduez jardungo dugu", dio Ramilak; auzo-konposta, ekonomatua eta abar izango dituzte hizpide testuinguru horretan. Tailer hau eskolei eskaintzeko asmoa ere badute, eta, oro har, herriko zein kanpoko jendea erakarri nahi dute saioetara.


Eguberrien ondotik inauteriak otsailaren 5, 6 eta 7an izanen dira

Mozorro xuriak antolatzeko bilerak egiten ari dira

Oraindik egitarauari buruzko xehetasunen berririk ez badugu ere, mozorro xuriak inauterietako prestakuntza bileretan ari dira. Gainean ditugu inauteriak, otsailaren 5, 6 eta 7an izanen baitira. Xehetasun guzien berri hurrengoan emanen dugu.


Saharako haurrei ongi etorria

2011.6.28. Saharako haurrei ongi etorria Andoaingo udaletxean.


Gaur, asteazkena, bukatuko dute ‘Tres 60’ filmeko Orioko grabaketa

San Martinen eta Anibarko Portuko etxebizitza batean filmatu dituzte irudiak

Gipuzkoako kostan aritu da Alex Ezkurdia zuzendari legorretarra Tres 60 bere lehen film luzeko grabazioak egiten. Donostian hartu zituzten irudi gehien eta han ez ezik Pasaian, Zumaian, Getarian,

Hondarribian eta Lekunberrin egon dira eta baita, noski, Orion ere. San Martinen grabatu zituzten eszena batzuk eta Anibarko Portuko etxebizitza batean egon dira aste honetan eta gaur, asteazkena, bukatuko dituzte Orioko grabaketak. Añorgara joango dira gero eta filmaketa hilaren 31n bukatuko dute Madrilen. Izan ere, zuzendariak jakinarazi digunez, sakonera handiko igerileku bat behar zutelako joango dira hara.

Zergatik Orion?

Alex Ezkurdia, filmeko zuzendariak urte asko egin zituen Goenkaleko zuzendari eta lan harreman horrek Oriorako joera eman dit. Uste dut zortzi urtez etorri nintzela astean behin hona eta gustuko dut Orio. Gipuzkoako kostan filmatu ditugu irudi gehienak eta horregatik aukeratu dut filmerako Orio. Anibarko portuan ez ezik San Martinen ere izan ginen. Lehen ere, Goenkalen, erabili izan nuen San Martin eta orain,dio Ezkurdiak. Argazki zuzendariari ere ikusi orduko gustatu zitzaion aukeratutako tokia, besteak beste etxeko balkoitik ikusten den paisaia. Lan taldetik esan digute kontuan hartu behar dela tokiaren irisgarritasuna eta lasai lan egiteko aukera eta Anibarko Portuan ongi moldatu direla.

Raul

Merida eta Sara Salamo dira aktore nagusiak eta horiek egon dira Orion. Guillermo Estrella eta Marta Martinek ere hainbat eszena grabatu dituzte Anibarko Portuan. Guillermo surf zalearen papera egin du Raul Meridak eta Sara Salamo Daniela da, Guillermorekin maitemindutako neska argazkilaria. Hauek biek lehen filma dute Tres 60. Horiez gain, Guillermo Estrella, 9 urteko mutikoak, Marioren papera jokatu du, Guillermoren anaiarena. Biutiful pelikularen ondoren bigarren filma du Estrellak honako hau. Guillermoren pisu kide Maria Victoria, Marta Martin, ere izan da Orion.

Orion grabatu ez duten arren Geraldine

Chaplin edo Joaquim Almeida bezalako aktore ezagunek ere hartu dute parte filmean, baita Iker Galartza, Isidoro Fernandez, Sara Cozar, Joseba Usabiaga, Juanlu Escudero edo Maiken Beitia aktore euskaldunek ere.

Zuzendariaren lehen filma

Pelikula Alex Ezkurdiaren lehen filma da eta gustura dago lanarekin: Oso pozik nago, martxa onean doa dena eta bukatzen ari gara, azken ukituak ematen, beraz, gustura nago benetan.

Surfaren inguruko thriller honetan Guillermok uretan aurkitutako argazki

karrete zahar bati tiraka askatuko dituzte filmaren sekretu eta misterioak. Maitasuna, beldurra, abentura…

denak ikusi ahal izango dira film honetan. Filma zinema aretoetan ikusi nahi dutenek hurrengo urtera arte itxoin beharko dute maiatz edo ekain aldera estreinatu ahal izatea da lan taldearen nahia.


Zubietako hitzarmenaren jarraipen batzorderako udal ordezkaritza zehaztu dute

Zubietari Usurbil zein Donostiako Udalek eskaintzen dizkieten obra eta zerbitzuak koordinatu eta eraginkortzeko hitzarmena sinatu zuten bi udalek eta Herri Batzarrak joan den udaberrian. Urriaren 21ean jarri zuten indarrean. Hitzarmenari jarraipena egingo dion batzorderako udal ordezkaritza zehaztu da orain.

"Hitzarmenaren xedea da antolatzea eta artikulatzea Usurbilgo eta Donostiako udalek beren eskumeneko obrak edo zerbitzuak Zubietako lurraldean egikaritzeko modua, kudeaketa publikoa eraginkorragoa izan dadin eta bikoiztasun administratiboak saihestu daitezen". Hitzarmen hau otsailean onartu zuen udalbatzak, udaberrian sinatu zuten Donostia zein Usuribilgo udalek eta Zubietako Herri Batzarrak eta zubietarrei aurkeztu ostean, urriaren 21ean jarri zuten indarrean.

Besteak beste gogoan izan, hondakinen kudeaketa Usurbilgo Udalaren esku geratu da. Beirarena ezik, edukiontziak kendu dituzte Zubietako Kaxkoan eta haren ordez bi Garbitxiki dituzte. Honez gain, zubietarrei eskaintzen zaizkien zerbitzuak zein udalek eskaini antolatzen duen hitzarmenaren harira sortutako jarraipen eta kontrol batzorderako bina ordezkari izendatu behar ditu erakunde bakoitzak. Usurbilgo bi udal ordezkariak Lur Etxeberria eta Itziar Basterrika izendatzea onartu zuen udalbatzak gehiengo osoz azaroaren 28an egin zuten osoko bilkuran EHBilduren eta PSE-ren aldeko bozkekin. EAJ abstenitu zen.

Aldaketa San Marko Mankomunitateko udal ordezkaritzan

Azken udal hauteskundeen ondotik udalbatza osatu berriak egin zuen lehen osoko bilkuran Udalak beste erakundeetan izango zuen ordezkaritza erabaki zuen. Tartean San Marko Mankomunitatekoa. Agurtzane Solaberrieta alkatea hautatu zuten ordezkaria eta Joxe Mari Iribar zinegotzia bere ordezkoa. Ordezkaritza hau aldatzea erabaki zuen udalbatzak azaroaren 28an egin zuen osoko bilkuran EHBilduren eta PSE-ren aldeko bozkekin. EAJ abstenitu zen. Hondakinen kudeaketa udal zerbitzuen eta ingurumen sailetik kudeatzen dela aintzakotzat hartuta, San Marko Mankomunitatean Udalak izango duen ordezkaria Lur Etxeberria zinegotzia eta Agurtzane Solaberrieta ordezkoa izatea erabaki zuten.


Paraxutistei aurre eginez

Garinoainen, azaroaren 20an egin ziren udal hauteskundeak. Azken orduan aurkeztu zen eskuin muturreko alderdi batek osatu du udala, 18 botorekin. Herri osoa aurka dute, eta oposizioa nola egin antolatzen hasi dira.

Paraxutistak». Hala deitzen diete Garinoainen DNE Derecha Navarra y Españolako kargudunei. Nafarroako beste 28 udaletan bezala, maiatzean hautagaitzarik izan ez zenez, azaroaren 20an bozak egin behar izan ziren Baldorbako 518 biztanleko herrixka horretan. Hala ere, arazoak bere horretan jarraitzen zuen. Asmoa zen bizilagunen artean aukeratzea eta boto gehien biltzen zuten herritarrekin Nafarroako Gobernuak gestora bat osatzea. Asmo hura zapuztu egin zuen DNE eskuin muturreko alderdiak. Sistemaren zirrikituez baliatuta, azken orduan zerrenda bat aurkeztu zuen: zazpi hautagaiak kanpokoak ziren; horietatik bost beste toki batzuetan aurkeztu ziren maiatzean. Ez zuten herria ezagutzen, eta ez zuten kanpainarik egin. Berdin zitzaien.

Bozak, bat-batean, erreferendum bihurtu ziren —DNEren alde edo kontra—. Emaitzak argigarriak izan ziren: hemezortzi alde, eta 305 boto zuri. Botoen %5,6 lortuta, %0,6ren alde eskasagatik, legeak ezarritako gutxieneko langa gainditu zuen, nahiz eta herri oso bat (%94,4) kontra egon eta haren zilegitasun demokratikoa auzitan egon.

Bi hilabete iragan dira geroztik, eta «herrian ez da beste ezeri buruz hitz egiten». Iñigo Arregi Garinoaingo herri plataformako kideak eta Xabier Barrena aurreko agintaldiko alkateak azaldu dute hasierako kezka, sumina eta ezinegona handitu egin dela baretu ordez. Gauza asko gertatu dira. Herritarrek manifestazioak egin dituzte DNEko kargudunen aurka; aste gutxira, Gonzalo Vicuña zerrendaburuak karguari uko egin zion, antsietate krisi batek jota, eta alderdiak «engainatu» egin duela aitortu berri du. Javier Etxarri iruindarrak ordezkatu zuen. DNEk bost herritarren aurkako zigor arloko salaketa aurkeztu du Tafallako epaitegian.

DNEren asmoez kezkati

Horregatik, Arregi eta Barrena etorkizunak kezkatzen ditu batez ere. «Orain artekoa ikusi besterik ez dago», azaldu du Arregik, «ez dira gure aurrean aurkeztu; ez dute esan hau edo bestea egitera doazela. Dantza eskolari eutsiko diotela esan dute. Hemen ez dago dantza eskolarik-eta! Diskurtso politiko bat egin zuen Etxarrik estatuko aurrekontu orokorrez. Zer zerikusi du horrek 500 bizilaguneko herri baten egunerokoarekin?», azaldu du kezkati. Barrenak galdera kezkagarri hauxe egin du: «Herritar gehienak kontra badituzte, zer nahi dute?».

Iazko apirilean sortu zuen DNE Nieves Cipres Iruñeko hautetsi ohiak, PP utzi ostean. Alderdi ezezaguna eta txikia da. «Kristau humanista» dela dio, baina Espainiako eskuin muturreko alderdiekin akordioak ditu, eta bi kide haren zerrendan aurkeztu dira. Garinoainen «doako publizitatea» lortzeko plataforma egokia topatu duelakoan dago Barrena. Haren ustez, probokazioa eta liskarrak nahiko dituzte etengabe. «Herri bat sakrifikatzea bost axola zaie», gaineratu du Arregik.

Izan ere, Garinoain herri aniztuna da. Hauteskunde orokorretan, adibidez, UPN-PPk 107 boto lortu zituzten; PSOEk, 78; Amaiurrek, 39; Ezkerrak, hemezortzi; eta Geroa Baik, hogei. Herrian, oro har, bi joera daudela azpimarratu du Barrenak. Horretaz baliatu nahi du DNEk, sektore bat bestearen aurka jartzeko asmoz. «Ez dute beste argudiorik. Ezin gara sartu euren jokoan. Prentsaren aurren esan dute ezkerrekoen eta abertzaleen aurrean jartzen diren bakarrak direla. Ez dakit zer errealitatetan bizi diren», adierazi du Arregik.

Garinoaindarrek, ordea, erantzun bateratua eman dute. «Euren asmoen kontrakoa lortu dute, herria batzea», azpimarratu du Barrenak. Hala ere, etorkizunean «haustura soziala» eragiteak beldurra ematen dio Arregiri. «Horrek kezkatzen nau gehien, denbora asko behar baita zauri horiek sendatzeko. Gure herria da, eta hori da gure lehentasuna. Eurek alde egingo dute, eta gu hemen geratuko gara».

Barrenak, berriz, arriskuan ikusten ditu aurreko agintalditik abian diren bi udal proiektu eta haur eskola bera, egun 140 ikasle dituena. «Diru laguntzen deialdia ateratzen denean, erne egon behar da, eta eskabideak tramitatu. Ez dute ezagutzen lan hori».

Barrenaren arabera, hori da arazoa, ez dakitela ezer herriaz eta haren egunerokoaz: «Alkate batek lanordu asko eman behar ditu herriaren alde. Presentzia eta harremanak oso garrantzitsuak dira, baina jende honek kanpotik agindu nahi du». Arregiren arabera, «lan zikina egingo dien norbaiten bila dabiltza, ez dutelako hona etorri nahi».

Herritarrak, berriz, hemendik aurrera zer egin dezaketen eztabaidatzen hasi dira. Zenbaitzuek udal paralelo bat osatzea dute buruan, baina «zail» ikusten dute Barrenak eta Arregik: «Ez dago erabakitzeko eskumenik». Barrenaren irudiko, «gertutik markatu behar da udal gobernua, eta ahal bezainbat galarazi herriari kalte egingo dioten neurriak hartzea». Horretarako, osoko bilkura orotara jo beharko dute, ahal den informazio guztia eta aktak eskatu, eta, oro har, zaindu, udalak ez dezan jokatu «euren aldeko jendearen» alde. Behar den bakoitzean auzitara jotzeko prest dira.

Ados dago Arregi, baina zail ikusten du. «Eurek osoko bilkuretara gauza gutxi eramango dituzte lotu gabe, eta ahal den neurrian ahaleginduko dira informaziorik ez ematen eta gure bizitza zailtzen». Hori dela eta, argi du herritarrek une oro ados jartzen saiatu behar dutela eta herriaren etorkizuna zaindu behar dutela. Aurrekontuek ere kezkatzen dituzte. Erne egon nahi dute herritarrek, DNEk ez dezan zentimo bakar bat desbideratu bere alderdia finantzatzera.

«Zerbait gaizki dago»

«Babesik gabe» sentitzen dira Garinoainen, eta alarma mezu bat igorri dute. Batetik, DNEren zerrenden aurkako helegiteak atzera bota dituzte auzitegiek, zilegitasunik ez zutela arrazoituta; fiskaltzak, berriz, ez du ezer egin. Bigarrenik, bi tokitan aurkeztu diren hautagaiekin DNEk legea urratu arren, eskuin muturreko aukera bati arnasbidea eman zaio. Hirugarrenik, demokraziaren irizpideek berberak izan beharko lukete toki orotan. Izan ere, Garinoainen, boto-emaileen %5 gainontzeko %95ei gailendu zaizkie, eta, Arregik dioen moduan, «hor zerbait gaizki dago».


Fausto paseoan

Garai xelebre hauetan aterpe ematen didan Leipzig hiriak paseo mota ugari dauzka egun huts hauek betetzeko. Clara Zetkin sozialista ezagunaren parkea dauka, auzo hipsterra ere badu, zentro dotorea, etorbide luze-luze- ak kanpoaldeko auzoetaraino...

Ez gaizki hartu mesedez, bost hilabete zuei ezer idatzi gabe egon eta justu orain, itxita zaudeten bitartean, paseoekin etortzen banaiz. 25 m2-ko etxe batean erdi-konfinatuta, bakarrik, Internet mugatuarekin, Netflix errazionamenduan eta alemanez soilik dakien telebistarekin esanahi berezia hartzen dute paseotxo horiek niretzat, hankak eta burua pixka bat libratzeko.

Gaurkoan zentroan barrena ibili naiz. Berez turistek edo ikasleek hartuta behar zuena, egunotan ia hutsa dago eta errazagoa da imajinazioa piztea. Horrela, bidean dauden brontzezko estatuei begira egon naiz. Goethe idazle alemaniar ezagunak dauka bat, duela 250 urte hemen ikasle izan zela eta. Estatuaren polita da gizonak burua unibertsitaterantz begira badauka ere, hankak tabernara doazkiola nahi gabe bezala. Bere paseoak ere tabernan gehiago bukatzen ziren seinale.

Haiei segituz gero Auerbachs Keller sotoa topatuko dugu, Goethe ikaslea joan ohi zen taberna. Orain birusak eta lehen turistentzako prezioek eragozten zidaten sarrera, baina sarreran dagoen brontzezko beste estatuari bisita inork ezin dit kendu. Fausto eta Mephisto deabrua dira, Goetheren Fausto. Tragedia bat laneko pertsonaiak, taberna hartantxe girotuta dagoen eszena irudikatuz. Antza, hemen deabruak teilatuetan ez, baina sotoetan agertzen dira.

Istorio interesgarria da Faustorena. Deabruarekin tratua egin zuen: munduan nahi zuen guztia egingo zuen Mephistok Faustorentzat, behin hildako- an hark deabrua bera zerbitzatzen bazuen. Gainera, inoiz deabruak Faustori erabat asebetetzen zuen zerbait eskaintzen bazion, hainbeste non Faustok denbora geratu eta betiko momentu horretantxe iraun nahi lukeen, instant horretan hilko zela ere adostu zuten. Esan beharrik ez, tragediari tragedia zor, azkenean Faustori gauzak erabat okertzen zaizkio.

Horrela hotzean erraza da Faustori juzgua egitea. Baina batzuetan gertatzen da orainaldia hain dela monotonoa, hain astuna errutina, hain aseezina barruko indar hori...

Horrela hotzean erraza da Faustori doktoreari juzgua egitea. Baina batzuetan gertatzen da orainaldia hain dela monotonoa, hain astuna errutina, hain aseezina barruko indar hori...


90 kasu positibo hauteman dituzte asteburuan Urola Kosta eskualdean

Urola Kosta eskualdean beste 90 kasu zenbatu dituzte azken hiru egunetan egindako PCR eta antigeno testetan. Azpeitian kasuak etenik gabe ari dira zenbatzen, eta eskualdeko positiboen herena baino gehiago han atzeman dituzte. Ostiraletik igandera bitartean beste 35 positibo zenbatu dituzte: hamazazpi ostiralean eta bederatzina larunbatean eta igandean. Intzidentzia tasa 1.320,63koa da Azpeitian.

Zarautzen, bestalde, eremu laranjan sartu dira asteburuan hamazazpi kasu baieztatu ondoren; zazpi zenbatu zituzten ostiralean, eta bosna larunbatean eta igandean. 265,56koa zen intzidentzia tasa han ostiralean, baina nabarmendu egin du gora, eremuz aldatzeraino; orain 312,67koa da tasa.

Zumaian, aldiz, Zarautzen baino kasu bat gutxiago zenbatu dute: hamasei guztira. Ostiralean itzuli zen Zumaia eremu gorritik laranjara 437,57ko tasarekin, baina asteburuko kasuen ondoren berriz ere gora egin du intzidentzia tasak; 478,27koa da tasa egun. Ostiralean zazpi kasu hauteman zituzten Zumaian, bost larunbatean eta lau atzo, igandea. Zumaian ostalaritza guneek ateak irekitzeko aukera izango dute biharko aurrera, eta kirola taldean egin ahal izango da, eskola kirola barne.

Orion eremu gorrian hondoraino sartuta jarraitzen dute. Asteburuan beste hamar kasu positibo zenbatu dituzte han, eta 1.304,63koa da intzidentzia tasa. Hamar kasuetatik zortzi ostiralean detektatutakoak dira. Larunbatean eta igandean, berriz, kasu positibo bana zenbatu zuten Orion.

Eskualdeko gainerako herriei erreparatuta, Azkoitian sei kasu zenbatu dituzte, bi ostiraleko probetan eta lau atzo, igandean. Eremu laranjan jarraitzen dute Azkoitian, baina intzidentzia tasa 425,60koa da. Zestoan, berriz, lau kasu positibo baieztatu dituzte ostiraletik atzora bitartean. Kasuen erdiak ostiralean zenbatu zituzten, eta bana larunbatean eta igandean. Aian eta Getarian, ostera, kasu bakarra atzeman dute. Hala eta guztiz ere, Aian itxi egin beharko dituzte bihartik aurrera ostalaritza guneak, eta ezingo da taldekako kirola egin, ezta eskola kirola ere. Aizarnazabalen, Beizaman eta Errezilen, bestalde, ez dute kasu berririk hauteman.

Kopuru altuetan

Hego Euskal Herrian berriz 1.114 kasu berri zenbatu zituzten atzo, igandea. 11.632 test egin zituzten Araban, Bizkaian eta Gipuzkoan, eta 952 kasu berri atzeman zituzten; positibotasun tasa, beraz, %8,2an kokatu zen. Lurraldeka aztertuta, beste behin Bizkaian baieztatu zituzten kasu gehien: 474 kasu positibo; Gipuzkoan, 317 kasu positibo; Araban, 149 kasu positibo. Horrez gain, hiru lurralde horietatik kanpo bizi diren beste hamabi laguni ere positiboa atzeman zioten. Nafarroan, ostera, 2.993 PCR eta antigento test egin zituzten atzo, eta 162 kasu berri zenbatu zituzten. Hori horrela, positibotasun tasa %5,4koa izan zen lurralde horretan.

Erietxeen egoeraren berri ere eman du Eusko Jaurlaritzako Osasun Sailaren txostenak. Atzo, beste 53 lagun ospitaleratu zituzten Araban, Bizkaian eta Gipuzkoan. Gaur-gaurkoz 632 pertsona daude hiru lurralde horietako erietxeetan ospitaleratuta. Zainketa berezia behar duten pertsonak, aldiz, 160 dira. Gaixotasunaren oinarrizko birsorkuntza tasa edo R0 indizea zenbatekoa den ere jakinarazi du Osasun Sailak. Hiru lurraldeen batez bestekoa 1,03ekoa da; Gipuzkoakoa, berriz, 1,07ekoa.


Espainiako Justiziak legez kanpo edo baliogabe utzitako alderdi edo koalizioak

2002an Espainiako Alderdien Legea onartu zuen Kongresuak, PPk eta PSOEk sustatuta. Orduko ekainaren 27an jarri zuten martxan. Lege hura oinarri hartuta, legez kanpo edo baliogabe utzitako alderdi edo koalizio politikoak:

- 2003. Batasuna, HB eta EH. Estrasburgoko Auzitegiak 2009an ontzat jo zuen Espainiako Justiziaren erabakia.

- 2003. AuB eta herri platafomak. Udal eta foru hauteskundeak izan ziren orduan.

- 2004. Herritarren Zerrenda. Europako hauteskundeak.

- 2005. Aukera Guztiak. Eusko Legebiltzarrerako bozak.

- 2007. EAE-ANV (udal hautagaitza erdiak eta batzar nagusietako ia den-denak) eta ASB. Udal eta foru hauteskundeak. Gorenak 2008an legez kanpo utzi zuen ANV.

- 2009. D3M eta Askatasuna. Eusko Legebiltzarrerako bozak.

- 2011. Sortu ez zuen erregistratu Gorenak. Konstituzionalak erabakia hartzeke du.

- 2011. Bilduren (EA, Alternatiba, independenteak) 254 zerrendak baliogabe jo zituen igandean Gorenak. Konstituzionalak gaur hartuko du erabakia. Udal eta foru hauteskundeak.

Hauteskundeetan aurrera egin zutenak

- 2005. EHAK. Eusko Legebiltzarrerako bozak. Gorenak 2008an legetik at jarri zuen.

- 2007. ANV (udal hautagaitza erdiak eta batzar nagusietako barruti bakarra). Udal eta foru hauteskundeak. Gorenak 2008an legez kanpo utzi zuen ANV.

- 2009. Iniciativa Internacionalista (Espainiako Estatuko hautagaitza; ezker abertzaleak haren aldeko botoa eskatu zuen). Europako hauteskundeak.


Euskal Kostaldeko Geoparkearen gaineko sustapen bideoa egin dute

Euskal Kostaldeko Geoparkeak bideo promozionala egin berri du lurralde horrek eskaintzeko dituen erakargarritasun naturala, kulturala, geologikoa eta turistikoak ezagutzera eman eta zabaldu asmoz. Bertako paisaia-dibertsitatea eta turismo eta aisialdirako proposamenak erakusten ditu bideoak.

Ikus-entzunezkoak lau minutu inguruko iraupena dauka, eta Geoparkeko toki esanguratsuenak azaltzen dira, bai eta lurraldearekin harremana duten hainbat lagunen adierazpenak ere, lau hizkuntzatan: euskara, gaztelera, frantsesa eta ingelesa.

Halaber, bideoaren grabazioan zonaldeko hainbat bolondres eta sektore turistikoarekin loturiko enpresen parte hartzea izan dute.

Leire Barriuso Geoparkeko kudeatzailearen esanetan, «bertako zein kanpoko jende askon erakartzeko tresna izango da bideoa, aurkezpen-gutun bikaina baita».

Lana Alberto Gorritiberea zine zuzendari zumaiarrak zuzendu du, eta musikari dagokionez, Bingen Mendizabal konpositore ezagunarena da. Ikusi nahi duenak eskura du www.geoparkea.com webgunean zein Youtube-ko kanalean.


A-15 autobideko Berastegi eta Andoain arteko zatia itxiko dute gaur gauean

Donostiako noranzkoan itxiko dute errepidea gaur, apirilak 9, 22:00etatik 05:00etara. Erabiltzaileek Berastegin utzi beharko dute autobidea, eta GI-2130 errepidea hartu.

A-15 autobidea N-1 errepidearekin elkartzen den zatian (Aduna eta Andoainen) zuhaitzak moztu eta inausketak egin behar dituzte eta beraz, Gipuzkoaranzko galtzada erabat itxiko dute, gaur, 142 eta 156,3 kilometro puntuen artean, 22:00etatik 05:00ak arte.

Gipuzkoa noranzkoko galtzada itxita egongo denez, erabiltzaileek GI-2130 errepidea hartu beharko dute Berastegin, A-15 141 lotunean.


GALen biktimei laguntzak ukatzea «ilegala» dela diote

Espainiako Barne Ministerioak estatuaren indarkeriaren hainbat biktimari kalte-ordainak emateari utzi izana «legez kanpoko» erabakia dela ohartarazi dute Ignacio Muñagorri Laguia eta Ana Isabel Perez Machio Kriminologia Institutuko kideek, eta «prebarikatzea» egotzi diote Barne Ministerioari. Laguntza ukatu dietenen artean daude Tolosako Joxean Lasa eta Joxi Zabalaren senitartekoak.

Espainiako Barne Ministerioak estatuaren indarkeriaren hainbat biktimari kalte-ordainak emateari utzi izana «legez kanpoko» erabakia dela ohartarazi dute Ignacio Muñagorri Laguia eta Ana Isabel Perez Machio Kriminologia Institutuko kideek. Areago, biktima horiei diru laguntzak ukatuta Espainiako Gobernuak «prebarikatu» egin duela adierazi dute. Eusko Jaurlaritzako Biktimen eta Giza Eskubideen Zuzendaritzak eskatuta, Madrilek hartu duen erabakiari buruzko azterketa juridiko sakona egin dute Institutuko kideek, eta ondorioen berri eman dute Eusko Legebiltzarreko Giza Eskubideen Batzordean. «Kalte-ordainak kentzeko erabakia arbitrarioa eta ilegala da, eta ez du kabidarik Espainiako Konstituzioan», azpimarratu dute.

Barne Ministerioak «ETAren inguruarekin» lotura zutela argudiatuta erabaki du legez dagozkien diru laguntzak kentzea GALen eta BVEren zenbait biktimei. Kriminologia Institutuko kideen ustetan, ordea, erabaki horrek ez du «oinarri juridikorik», eta urratu egiten du Indarkeria Delituen Biktimen Kalte-Ordainei Buruzko Europako Hitzarmenaren 8.2. artikulua. Izan ere, epai irmorik ez dagoen bitartean, ohartarazi dute biktima horiek ETAko kidetzat jotzeak urratu egiten ditu «babes judiziala, errugabetasun printzipioa, prozesuen legezkotasun printzipioa eta botere banaketa».

Irmo mintzatu da Muñagorri Barne Ministerioaren erabakiaren aurka: «Konstituzioaren oinarrizko edukiak hustuketa basatia egin du». Adierazi duenez, PPren gobernuak hainbat biktima ETAko kidetzat jotzeko egindako definizioak «ikaratuta» eta «zur eta lur» utzi ditu, jurisdikzioak zehazten dituen prozedura guztiak «hankaz gora» jartzen dituelako. Diru laguntzarik gabe geratu diren biktimek helegitea aurkeztu diezaiokete erabakiari, baina Muñagorrik ohartarazi du prozesuak «oso luze» jo dezakeela.

Taldeen txandan, EAJk, EH Bilduk eta PSEk arbuiatu egin dute biktimei eskubideak urratzea, eta diru laguntzak ukatu dizkietenentzako konponbidea aldarrikatu dute. EAJko Iñigo Iturratek Barne ministerioari «gehiegikeriaz» jokatzea eta «oinarrizko eskubideak zapaltzea» egotzi dio.

Julen Arzuaga EH Bilduko legebiltzarkidearentzat, erabaki horrek «biktimen arteko mailaketan» sakontzen du, eta estatuaren biktimak «kriminalizatu» egiten ditu.

Rodolfo Ares sozialistak, berriz, auzia ahalik eta azkarrena konpontzeko eskatu die epaitegiei. Bestalde, PPtik Carmelo Barriok adierazi du gobernuaren erabakiak «oinarri juridikoa» duela eta legedia errespetatzen duela. UPDtik Gorka Maneirok Espainiako Gobernuaren bertsioa ezagutzea galdegin du.


Igande honetan Oronozen eginen da herrietako eskolen besta

Goizean herrian barna ibilaldia eginen da, ondotik bazkaria eta akitzeko dantzaldia

Aurten Oronozek hartuko du Urdazubi-Zugarramurdi eta Baztango herrietako eskolen besta. Igande honetan, urriak 2, izanen da eta bertze urte batez Gure eskola publikoa, euskalduna eta herrikoa aldarrikatuko dute.

Urdazubi-Zugarramurdi, Amaiur, Azpilkueta, Erratzu, Arizkun, Gartzain, Irurita, Arraioz, Ziga, Almandoz eta Oronozko eskoletako gurasoek antolatuta, 10:30ean emanen zaio bestari hasiera. Ordu horretan eskolatik abiatuta herrian barna oinezko ibilbidea eginen da. Ondotik bazkari autogestionatua eginen da frontoian, eta akitzeko dantzaldia izanen da akordeoiarekin.


Bazkak izango dituzte hizpide Agroekologia Foroan

Ekainaren 15ean izango da hitzaldia, 19:00etan Alondegian.

Ekainaren 15ean egingo da Urduñako Agroekologia Foroaren 93. edizioa, abereen bazkak izango dituzte hizpide. Hirian dauden bazkek abeltzaintzaren etorkizunarentzat duten garrantzia jorratuko dute hitzaldi bitartez. Alina De Castro albaitariak hartuko du hitza solasaldian. 19:00etan izango da zita, Alondegian.

Fruta-arbolei buruzko ikastaroa

Ekainaren 17an, aldiz, fruta-arbolen zaintzari buruzko ikastaroa eskainiko du Euskadiko Hazien Sareak. 10:00etatik 12:00etara izango da saioa, toki berean.

Informazio gehiago eskuratu daiteke ekoizpen@urduna.com posta elektronikoaren edo 685757658 telefonoaren bidez.


Kale Nagusiko gitarrista

Sabin Guaresti amurrioarra gitarra hartu eta Bilbora joaten da larunbatero.

Urteak daramatza Sabin Guaresti amurrioarrak Bilboko Kale Nagusian jendaurrean zuzeneko musika eskainiz. Lauzpabost kantu grabatzea du hurrengo helburua.


Gaurko egunez hil zen Pernando Amezketarra, 1823an

Amezketarra 1764an jaio zen. Berezko izena Fernando Bengoetxea Altuna zuen. Bertsolaria eta plazagizona, bere ateraldi umoretsuak gaur egunera iritsi dira.


Raimundo Atxaren argazki-erakusketa

Urriaren 17tik 28ra izango da zabalik


25 urte 25 bidelagun

25 norbanako, talde edo elkarteren aitortza egin nahi dugu Lagun gaitzazu zerrenda osatzen! Bagera Donostiako euskaltzaleen elkarteak 25 urteko ibilbidea egin du. Urte horietan zehar bidelagun izan ditu hainbat pertsona, talde, esperientzia zein praktika. Elkartearen 25. urteurrenaren ospakizunarekin batera, lan horietan aritu diren edo, egun, horretan jarraitzen duten, norbanako, talde edo ekimenak ekarri nahi ditugu […]

25 urte 25 bidelagun bidalketa lehenengo bagera-(e)n agertu zen.


Iker Gurrutxaga: "Lortutakoa sari bat bezala ikusten dut"

Euskadiko lurraldekako txapelketa hasiko da gaur. Gipuzkoako selekzioetan bi oriotar izango dira: Iker Gurrutxaga entrenatzaile laguntzaile lanetan eta Jairo Torres infantil mailan jokalari.

14 urterekin hasi zen entrenatzen. Urte betera hastapeneko titulua atera zuen, lehengo urtean lehen mailako titulua atera zuen eta aurten bigarren mailako poltsikoratu du. 15 denboraldi egin ditu entrenatzen eta bide horretan aurrera segi nahi du Gurrutxagak.

Gipuzkoako selekzioko entrenatzaile laguntzaile zara eta gaur hasiko duzue Euskadiko txapelketa. Zelan?

Jendeak ez dio garrantzi berezia ematen txapelketari, baina jokalarientzat oso berezia da. Jokalari guztien nahia da Espainiako txapelketan jokatzea, hori baita erakusleihoa, eta gaur hasiko den txapelketak ateak irekitzen ditu hara joan ahal izateko.

Hiru probintzien artekoa da; Araba, Bizkaia eta Gipuzkoa izango dira aurrez aurre. Guztiek guztien aurka jokatuko dute. Bi irabazten dituenak txapelketa eramango du; bat-bat-bat kasua emango balitz saskiratze kopurua hartuko litzake kontuan.

Taldea osatuta daukazue, prest gaurko. Zaila izan da prozesu hori?

30 jokalarirekin hasi ginen eta 12rekin amaitu dugu. Aukeraketa-prozesua ez da batere erraza izaten, galbahe hori pasatzea ez baita xamurra. Lehendabizi gure interesen araberako aukeraketa egiten dugu. Horretarako partiduak ikustea komeni da, baina aurten nik ez dut horretarako aukerarik izan. Abuztuaren amaieran jakin nuen laguntzaile izateko aukeratua nintzela eta irailaren 12rako lehen zerrenda aurkeztu behar nuen. Garai hartan ez zegoen inor martxan, ez zegoen lehiaketarik.

Eta nola egin zenuen?

Kontaktuetara jo nuen. Inpartziala izaten ahalegindu nintzen; Ordiziara deitu eta beasaindarrengatik galdetu, eta horrela.

Hori da filtro bakarra?

Beste bi daude: klubak eta entrenamenduetan erakutsitakoa. Behin gure aukeraketa eginda taldeekin jartzen gara harremanetan. Eta ondoren, hasierako talde horrekin entrenamenduak egiten ditugu.

Zenbat?

Guztira zazpi egin ditugu. Saio horietan aukeratu egin duzu txapelketara eramango duzun taldea. Galbahea, hasieran, ez duzu estua jartzen baina pixkanaka-pixkanaka estutzen joaten zara.

Posible da Euskadiko selekziora joatea Gipuzkoarrean egon gabe?

Normalean, Euskadiko selekzioko deialdia gure hautaketatik egiten da, eta hortik, Espainiakoa. Kasuak daude, Sara Iparragirrerena adibidez, Gipuzkoako selekziotik deitu ez zutena eta Euskadiko selekziotik bai. Gainera, izugarrizko txapelketa egin zuen.Entrenatzaile bakoitzak bere gustuak dituen seinale, ezta?

Guri ere kosta egiten zaigu adostasun batera iristea. Ez da erraza. Azken hitza duena hautatzaile printzipala da eta berak erabakitzen duena onartu behar izaten dugu. Gertatzen da jokalari hobea den hori kanpoan geratzea eta beste bat eramatea, jokalari batzuk lortu nahi duzun talderako egokiagoak baitira nahiz eta bakarka horren onak ez izan.

Hala ere, orain aukeratzeak ez du esanahi etorkizun oparoa izango duenik...

Sorpresak hartzen dituzu, onak eta txarrak. Orain kanpoan uzten duzuna generazioko hoberena izan daiteke etorkizunean, eta aurkakoa ere gertatzen da. Badaude zilarrezko mailara edo laugarren mailara iritsiko daitezkeenak, hori ikusten da, baina beti umiltasunez tratatu behar dira. Maila horiek futbolarekin alderatuz gero 3. maila edo 2. B maila izango lirateke. Kirol ibilbide arrakastatsua lortu dezaketenak badaude, nahiz eta profesionalak ez izan.

Askorentzat futbola eta saskibaloia alderaezinak dira, baina niretzat ez da horrela. Gainera, saskibaloian handicap handi bat dago, gorputza. Asko baldintzatzen zaitu.

Hortik bizi daitezkeenak gutxi dira, hortaz.

Alderatzen jarraitzen, esan, futbolean 2.B mailako jokalari izatea ogibide dutenak. Saskibaloian hori ezinezkoa da; ACB ligari begira edo ACB ligatik datorrenak soilik bizi daiteke kirol honi esker.

Zailtasun gehiago daude profesionala izateko...

Ikasten ari den pertsona batentzat zailagoa da profesional izatera iristea.Maila horretan kirola egitea eta ikasketak uztartzea zaila da oso. Gutxi dira profesional izatera iritsi direnak entrenatzen nagoenetik. Gainera, umil-umil egoten dira, beti ikasten. Argi dute behera begira bizi direla eta hankak lurrean izaten dituzte.

Adin hori etorkizunera begira jartzeko ez al da goizegi?

Nire ustetan etorkizunera begira egiten den zerbait da. 15 urterekin lantzen baduzu eta ikusten baduzu ona dela, bideak azkarrago ireki diezazkiokezu eta berak lehenago ikusi dezake ea bere ogibidea izan daitekeen edo ez. Lehentasunak jartzeko egokiagoa da.

Baina horrek maila handia eskatzen du gazte-gaztetatik.

Eskakizuna handia da, baina gu –selekzioa– kontziente gara hemen daudela maila polita dutelako, hortaz, sari bat bezala hartu behar dute. Ez dute itsutu behar. Entrenamenduetan ahal duten guztia eman behar dute, saiatu egin behar dute, eta guk, fisikoki eta psikologikoki nola dauden jakin behar dugu.

Kanpoan geratzen den hori zer moduz dagoen jakin ere saiatzen gara, harremana ez eteten. Inori mina ez egiten ahalegintzen gara eta hasieratik argi uzten hor egotea saria dela eta kanpoan geratzea ez dela zigorra.

Baina kanpoan geratzeak ez du xamurra izan behar...

Ez da erraza, ez. Batzuk entrenamenduetako ariketak akaso ez dituzte ongi egiten, baina lehiatzen oso onak dira. Guk ezin dugu guztia ikusi eta ikusten dugun horren baitan hartu behar ziaten ditugu erabakiak.

Saiatzen gara jokalariak lasaitzen, erakusten ez duela garrantziarik. Jokalari bezala berdin-berdin haziko dira aukeratuak izaten badira ala ez badira.

Oriotar bat barruan da, Jairo Torres.

Bera Nikaraguakoa da eta beste kultura batetik datorrela begi bistakoa da. Oso amerikanizatuta dago, bai jokatze moduan, baita filosofian ere. Horrek ez du kentzen artega ez dela jartzen. Oso urduri jartzen da entrenamenduetan. Galdera asko egiten dizkio bere buruari eta sarritan ez du ulertzen zergatik bere taldekide bat ez duten aukeratu.

Badira urduritasunagatik gaizki pasatzen dutenak eta joan nahi izaten ez dutenak.

Eta entrenatzaileek hori nola hartzen dute?

Batzuek ez dute ulertzen haur batzuk kirola gozatzeko egiten dutela. Ingurutik atera gabe daude eroso jokalari batzuk eta ez dute lehiatzen hasi nahi beren klubekoa ez den jendearekin. Guztiek ez dute helburu berberarekin egiten kirola. Entrenatzaile batzuk honen aurrean itsutu egiten dira...

Eta gurasoak?

Oso lehiakorrak dia. Lehiakorra izan behar da, baina natural atera behar zaizun zerbait da, ez da behartu behar. Entrenatzaile eta guraso askok behartu egiten dute. Nik ere irabaztera jokatzen dut, baina ez edozein preziotan irabaztera.

Bideak progresiboa izan behar du, eta progresio horretan gurasoen papera oinarrizkoa da. Ez du gainean egon behar, animatu egin behar du, txalotu. Ez du giroa gaiztotu behar eta horretarako joera asko dago.

Kasu asko ematen dira?

Lehengo urtean izan nituen pare bat tirabira Orion, eskola kirolean. Zortzi urteko umeak ziren, espazioan kokatzen ere ez dakitenak, hasi berria. Epailea ere ikasten ari zen. Harmailetan gurasoak zeuden, garrasika, pausoak eskatzen. Ume horiek ez dakit zer diren pausoak, arbitroa ikasten ari da... zer egin behar dute, ez jokatu?

Kasu horretan gurasoek animoak eman besterik ez dute egin behar.

Gurasoen eragina umeengan itzela da ezta?

Bai. Zarautzeko ikastolakoekin, iaz, tirabira bat egon zen eta partidua galdu zuten. Gurasoek epaileari deitu zioten eta guztiek epailea zoriondu eta txalotu zuten. Galdu arren, konturatu ziren berak errurik ez duela. Keinu horrekin haurrek ere ikusi zuten polemikagatikg aldu arren kulpa ez dela epailearena.

Lehia sanoa edukitzea gaur egun zaila da?

Oso. Ni lehiaren alde nago, finalen alde, baina iruditzen zait galtzen ikasi behar dela, baita irabazten ere.

Eta gurasoak partiduetara joatea garrantzitsua da?

Normalean joaten dira, baina bada adin tarte ohitura galtzen dutena. Nire ustez oso garrantzitsua da joatea; zaila da batzuetan, baina aitzakia merkeak ere jartzen dituzte beste batzuetan. Ume askok diote ez dutela gurasoak joatea nahi, baina gero eskertu egiten dute, beste lasaitasun eta babes bat daukate.

Gainera, umea berotzen bada eta ez entrenatzaileak, ez taldekideek ezin badute lasaitu, gurasoak dira baretu dezaketenak.

Orion nola ikusten duzu saskibaloia?

Barrutik begiratuta zer hobetua daukagula ikusten dut; dezente, gainera. Pausu kualitatibo garrantzitsua eman dugu, sei neskek entrenatzaile titulua atera dutelako eta nik ere pauso bat aurrera eman dudalako bigarren mailako titulua eskuratzean.

Neskekin egin duzuen lanak eman ditu fruituak.

14 urtetan ez zen saskibaloi talderik egon Orion. Jokalari askok beste kiroletara bideratu zituen horrek; oso adibide gutxi daude Zarautzen egin dutenak ibilbidea. Berriz ere saskibaloiean gogotsu 1996ko neskak hasi ziren. Lan oso polita egin zuten Ixa, Fatima eta Ainhoak eskola kirolean eta berekin talde bat osatu zuten.

Urte betera, 11 jokalari zeuzkaten eta Ainhoak eta Ainarak hartu zituzten. Bost urtez talde hori ia-ia osorik mantendu da eta beste neska askorentzat erreferente izan dira. Orain talde horretako 5 edo 6 seniorretan jokatzen dabiltza.

Eta mutiletan?

Mutil batzuk futbolera joateko utzi zuten saskibaloia, baina berriz itzuli dira. Izugarrizko sorpresa hartu nuen, asko poztu nintzen.

Egindako lanaren seinale da hori?

Bai, lan handia egin dugu oinarrian. Gu Orion eragiten saiatzen gara, oriotarrekin lan egiten. Urte batzuetan Zarautzera eraman behar izaten ditugu duten mailagatik, Sararen kasua da hori adibidez. Ez dugu emaitzei begira lan egiten, baizik eta ohiturei begira.

Aurten lau talde osatu ditugu Orion bertan, 48 ume oriotar dauzkagu.

Eskola kirolarekin uztartu behar izaten duzue.

Eskola kirola errespetatu behar da, bai ala bai. Batzuk ez duten egiten, baina guk argi daukagu osagarriak direla, horregatik itxaron dugu eskola kiroleko ordutegiak edukitzera 5 eta 6. mailakoekin hasteko.

Eskola kirolean, ZASTen... eta aurten Gipuzkoako selekzioan ere izango zara entrenatzaile. Nola hartu zenuen albistea?

15 denboraldia da hau entrenatzaile lanetan arituko naizena. Jokalari bezala bi urtez ibili nintzen, 24 eta 25 urterekin, probatzeko. Baina, betidanik, entrenatzailea izatea zen nire helburua. Gogoan dut hastapen titulua atera nuena 15 urterekin, lehengo urtean lehen mailakoa atera nuen eta aurten bigarren mailakoa.

Udaran izaten dira entrenatzaile titulua ateratzeko eskolak, arratsaldero-arratsaldero. Asko saiatu naiz, ikastera joan naiz, gogotsu, eta aukera aprobetxatu dut. Lortutakoa sari bat bezala ikusten dut.

Non izan zara entrenatzaile?

Maila apaletan ibili naiz orain arte; gustura, gainera. Ez dut gehiago eskatu, ez delako nire izaera eta lehendabizi ahal nuen gehien formatu nahi nuelako. Gainera, niri talde-erronkak gustatzen zaizkit. Ezagutza gutxi duten jokalariak hartu, taldea egituratu eta zerbait polita egin dezaketela sinetsi. Atzera begira horretan aritu naiz. Horrela lan eginda burua aurrera pauso bat emateko prest ikusiko dut.

15 urteko esperientziarekin jada prest egongo zara...

Lehen hamar denboradietan ez nekien saskibaloiaz. Entrenatzaile lanak egiten nituen, ahal nuen bezala. Azken hiru urtetan nire taldeetan nire arrastoa uzteko gai izan naizela esango nuke, aldaketa hori eman dut.

Etorkizunari begira, ze asmo?

?Hurrengo urteari begira, ekonomikoki posiblea bada, azkeneko titulazioa aterako asmotan nago.


'Pilotan ari' edo 'pilotan ibili'?

Goizuetako irakurle batek lehen herrian pilotan edo futbolean ‘ari’ erabiltzen zutela kontatu digu: Bazkalondoren pilotan ari behar di(n)agu. Gaur egun, aldiz, ‘ari’ aditzaren partez, ‘ibili’ erabiltzen omen dute gehienek. Zuzenak al dira bi formak?

Bai, biak zuzenak dira. ‘ibili’, ‘aritu’ eta ‘jolastu/jostatu’ hitzek adiera bera dute. Hortaz, Pilotan ibiliko gara? Pilotan ariko gara? Pilotan jostatuko gara? Zuzenak dira.

Oharrak:

*Futbolean jolastu dugu, futbolean jostatu gara eta kideko esapideen lekuan, Euskaltzaindiak futbolean jokatu dugu, futbolean aritu gara eta kidekoak erabiltzea gomendatzen du.

*Pilotara jolastu, berriz, ez da zuzena, gaztelaniaren kalko okerra baita. Zertan? galderari erantzun behar dio euskaraz, eta ez zertara? galderari.

*Izartxoa dutenak ez dira zuzenak.


Pentsio sistema publiko eta propio baten alde egin du Ezker Abertzaleak

Gaurko agerraldiaren irudia.

Irungo Ezker Abertzaleak, Sortuk, Ernaik eta LABek agerraldia egin dute gaur Irungo Gizarte Segurantzaren egoitzan. ‘Pentsio sistema publiko eta propioa’ lelopean, Euskal Herriko pentsio sistema burujabe baten alde egin dute, eta horretarako, bi deialdi zehatz luzatu dituzte irundarren artean.

“Pentsio duinak aldarrikatzean Euskal Herriko pentsio sistema propioa eta lan harremanetarako marko propioaren beharraz gero eta gehiago konbentzitzen ari gara”, adierazi dute bertaratutako ordezkariek. Estatu tresnak beharrezkoak direla nabarmendu dute, “modu demokratikoan herritar sektoreen ongizatea bermatzeko”. Gainera, pentsio duinen aldeko borrokak “Euskal Herri subirano baten aldeko mugimendua edukiz betetzen” duela nabarmendu dute.

“Justizia soziala ardatz izan, eta klaseen existentziaren kontra eta demokrazia ekonomikoaren alde pausuak emateko prest egongo den Euskal Herri bat eraikitzeko” bide horretan, pentsio duinen borroka Euskal Herri eskalan kokatzen asmatzea “estrategikoa” izan da haientzat.

Ezker Abertzaletik Euskal Herriak bere subirautza osoaren bidean daraman prozesuaren eta pentsio duinen aldeko borrokaren artean “ezinbesteko lotura” ikusi dute. Hala, bi dei egiteko probestu dute gaurko agerraldia:

Gorputz eta arimaz injustizia neoliberal berri honi aurre egin eta pentsio duinen alde borrokan dabilen orori hausnarketa deia egin nahi diogu. Egungo Estatu Espainiarrean minimo horiek lortzea posible den pentsatzera, eta ezekoaren kasuan, estatuko beste herriekiko elkartasun printzipioa galdu gabe, euskal pentsio sistema eta lan harreman marko propio baten aldeko prozesu subiranistara batzeko deia egiten dugu. Justizia soziala bermatuko duen euskal demokrazia herritarrarengatik.

Dei egiten diogu prozesu subiranistan murgilduta dagoen EA-ko oinarri sozial guztiari pentsio duinen borroka bere egin dezan, eduki herritar konkretuz betetzen baitu Euskal Herri sozialistaren proiektua eta subjektua. Horrela, independentzia, sozialismo eta feminismotik, dei egiten diogu gure oinarri sozialari.

Amaitzeko, pentsio duinen aldeko hego Bidasoko eskualdeko plataforman parte hartzeko deialdia luzatu dute herritarren artean, eta era berean, larunbateko Donostiako manifestazioan parte hartzekoa ere.


Saskilagunak-ek datorren astean ditu partidak

Saskibaloian aritzen diren herriko hiru taldeek astebete gehiago izango dute deskantsatzeko eta hurrengo norgehiagokak prestatzeko. Izan ere, abenduaren 17-18an 2011ko azkeneko partida jokatu ondoren, datorren asteburuan jokatuko dute denboraldiko hurrengoa. Gipuzkoako Hirugarren Mailan aritzen diren oiartzuarrek gogor lehiatuko beharko dute sailkapeneko azken postutik ateratzeko (hamaikagarrenak dira). Gazteetan, partaidetzako lehen taldea, sailkapeneko liderra da. B taldea, berriz, seigarrena da, hamaikatik.


Los Arcosko Udalak 1,1 milioi eurotako zorra duela esan du Kontuen Ganberak

Zorra izateaz gainera "zailtasunak" ditu egiteke dituen ordainketak kitatzeko.

Kontuen Ganberak egin duen ikuskaritzatik ateratako datuak dira: 1,1 milioi eurotako zorra du Los Arcosko Udalak, altxortegia zenbaki negatibotan dute eta zailtasunak dituzte ordainketak egiteko. Egoerari irtenbidea emateko finantziazio plana abian jartzeko gomendioa egin dio Helio Robleda buru duen Kontuen Ganberak. Batez ere, ordaintzeke dituenak lehen bai lehen kentzeko aukera emanen dion plana diseinatzeko beharra nabarmendu du.

Txostenaren arabera 2014an 1,9 milioi euro gastatu zituen udalak (700.000 euro inbertsioetan, 670.000 euro zerbitzu eta ohiko gastuetan eta 500.000 euro langileen gastuetarako) eta 2,1 milioi euroko diru-sarrerak izan zituen. Inbertsio nabarmenena kale nagusiko zoladura izan zen: 600.000 euro. Lan horiek 2015ean egin baziren ere, horiek loturiko gastu eta diru-sarreren kontabilizazioa 2014ra aurreratu zen.

Diru-sarrerei dagokienez, ohiko eta kapital transferentziek milioi bat egin zuten, eta zuzeneko zergen bidez milioi erdia bildu zen. Gainerakoa ondare bidezko sarrerak eta komunalenak dira (150.000 euro), eta prezio publikoak (142.000 euro).

Udalaren kontu orokorrak ongi islatzen ditu ondare eta finantza egoera eta aurrekontu emaitza. Badira, hala ere, txostenak aipatzen dituen salbuespen batzuk. Los Arcosko Udalaren finantza jarduera legediaren araberakoa bada ere, badira irregulartasun batzuk aurrekontu eta kontuak eramateko moduan.

Finantza egoeraz, aipatzekoa da udalaren ohiko diru-sarrerak gastuak baino handiagoak direla. 2014ko amaieran, 1,1 milioiko zorra zuen, diruzaintzako gerakina negatiboa zen, eta udalak arazoak zituen ordainketak garaiz egiteko.

Hau dena ikusita, Kontuen Ganberak finantza plan bat egiteko beharra azpimarratzen du, egoera zuzendu eta ordainketak garaiz egin daitezen.


Hobetuzek auzi bideak agortuko ditu 25 milioiren ordainketa saihesteko

Estatuarekin negoziatzeko deia egin dio Eusko Jaurlaritzari, bi asteko epean egin behar duen ordainketa geldiarazteko.

Hobetuz fundazioak azpimarratu du eskatzen dioten dirua Eusko Jaurlaritzari itzuli ziola, eta bide judizial guztiak agortuko dituela gertakaria argitzeko. Era berean, Estatuarekin negoziatzeko deia egin dio Eusko Jaurlaritzari, bi asteko epean egin behar duen ordainketa geldiarazteko.

Euskal fundazioak prentsa-ohar baten bidez erantzun dio Estatuko Enplegu Zerbitzu Publikoko Zuzendaritza Nagusiak martxoaren 3an kaleratutako ebazpenari, Auzitegi Nazionalaren ebazpenean oinarritutakoari, eta 15 eguneko epean 25,7 milioi euroren ordainketa agintzen du.

Cofebaskek, ELA, LAB, CCOO eta UGT sindikatuek eta Eusko Jaurlaritzak osatzen duten etengabeko trebakuntzarako fundazioa langile okupatuen etengabeko formakuntza kudeatzen aritu da 1996tik. 1999an Europako Gizarte Funtsetik jasotako diruaren likidazioak gatazka sortu zuen, Estatuko eta EAEko administrazioek exijitu zutelako sobratutako dirua haiena zela.

2002an, Hobetuzek, Eusko Jaurlaritzarekin batera, 16,3 milioi euro itzuli zituen. Orain, ordea, ebazpenak 16,3 milioi euro horiek eta beste 9,4 milioi euro interesetan exijitzen dizkio.

Hobetuzek "sobratutako dirua Eusko Jaurlaritzari itzuli zion, bera izan baitzen laguntzak jaso zituena", eta orain ez du ulertzen Estatuko Enplegu Zerbitzu Publikoak eskatzea.

Hori dela eta, Fundazioak bilera egin du gaur eta bide judizial guztiak agortzea adostu du aho batez, "Auzitegi Nazionalaren erabakiak ez duelako bat egiten itzulitakoarekin", eta agindua behin behinean bertan behera geratzea eskatuko du.

Gainera, "beharrezko neurri guztiak" hartzeko eskatu diote Eusko Jaurlaritzari, "Lan Ministerioarekin negoziazioak abiatzea barne, martxoaren 27a baino lehenago ordainketa egiten ez badu izango duen kalteagatik".


Barriola, maiatzera arte

Leitzarrak maiatzaren 6an jokatuko du azken partida, Iruñean. Binakako finala Bilbon jokatuko da. Iaz %7 igo zen pilotalekuetako ikusle kopurua

Aspe eta Asegarceko buruek esku pilota profesionalaren egungo egoeraren errepaso luze eta zabala egin zuten atzo. Kazetariekin bildu, eta pilotari, pilotaleku eta txapelketen berri eman zuten.

BARRIOLAREN AGURRAAbel Barriolak maiatzaren 6an jokatuko du azken partida, Iruñean. Berak eskatu du bertan jokatzea. Horretarako, hilabete batez luzatuko diote kontratua, eta aurretik agur partida batzuk jokatuko ditu. Behin erretiroa hartuta, ez du Aspen jarraituko beste posturen batean.

IRUJO ETA ZUBIETAJokatu ezinda daude oraindik. Irujok urtebete darama geldirik bihotz arazoengatik, eta Zubietak sei, belaunekoengatik. Aspen, oraingoz, ez dute uste aurki itzuli ahalko direnik. Isiltasun klausulak direla eta, enpresako ordezkariek ez zuten xehetasun gehiago eman.

BENGOETXEA ETA RETEGIBiei aurki bukatzen zaie kontratua, eta biei eskainiko dizkiete luzapenak. Bengoetxeari, «hainbat urterako», eta Asegarcek ez du espero arazorik. Retegiri, berriz, urte bat oraingoz, eta hurrengo astean hasiko dira harekin negoziatzen. Aspek enpresan jarrai dezala nahi du.

IKUSLEAK, GORA2016an %7 igo zen pilotalekuetara joan zen ikusle kopurua. Bi enpresek antzeko datuak dituzte. Oro har, duela hamar urte joaten zirenak baino ikusle gehiago joaten dira egun. Labrit da jende gehien biltzen duen pilotalekua.

BILBOREKIN ARDURATUTAEnpresek uste dute Bilboko Bizkaia pilotalekura joandako ikusle kopurua «nabarmen» jaitsi dela. Pilotalekua suspertzeko neurriak hartuko dituzte, eta Bizkaiko Aldundiarekin adosturiko jaialdi kopurua murrizten saiatuko dira. Egun, hamazazpi dira urtean.

FINALA, BERRIZ ERE BILBORAIkusle gutxiago joan arren, binakako finala Bilbon jokatuko da zazpigarren urtez jarraian. Apirilaren 9an jokatuko da.

ATANO BERRITZEKO PREMIAAspek eta Asegarcek beharrezko ikusten dute Atano III.a Donostiako pilotalekua berritzea: kantxako lurra aldatu, eta harmailak egokitzea. Finalen bat hara eramateko funtsezkoa iruditzen zaie. Udalari jakinarazi diote. Aldiz, oso pozik daude Tolosakoak Beotibarren egingo dituen berritze lan sakonekin. Hurrengo urtean egingo ditu. Gasteizko Ogetan ere lanak egingo dituzte.

CODERE RANKINGACodere apustu etxeak babestuta, urteko pilotarien rankinga bat egingo dute, eta lau onenek torneo bat jokatuko dute udazkenean. Hori bai, txapelketetako parte hartzaileak ez dituzte rankingaren arabera aukeratuko.

KLUBEKIN HARREMANAAzken bi urteetan, hamasei pilotarik egin dute debuta. Formazio eskubiderik ez dute ordaintzen, baina enpresek uste dute klubei «nahikotxo» laguntzen dietela. Materiala, ikastaroak eta zozketetarako sariak ematen dizkiete.